Tiga faktor perlu diambil kira sebelum adakan PRU-15: Khairy

Menteri Kesihatan Malaysia Khairy Jamaluddin memberitahu pemberita di Singapura bahawa Malaysia perlu mempertimbangkan tiga faktor utama sebelum mengadakan pilihan raya umum, sambil menyatakan tarikh mengadakannya adalah prerogatif perdana menteri.

Tiga faktor yang beliau senaraikan ialah kesediaan negara dari segi kesihatan awam, momentum pemulihan ekonomi dan pertimbangan politik.

Menurutnya Malaysia perlu melihat “keseluruhan konteks” pemulihan pandemik Covid-19 sebelum mengadakan Pilihan Raya Umum Ke-15 (PRU-15).

Khairy menjawab soalan pemberita semasa lawatan empat harinya ke Singapura sejak 31 Mei, di mana beliau ditanya sama ada Malaysia bersedia, dari segi kesihatan awam, untuk mengadakan PRU.

Beliau berkata Malaysia telah mengadakan tiga pilihan raya negeri baru-baru ini – Johor, Sarawak dan Melaka – dan “tiada peningkatan yang sepadan dalam bilangan kes Covid-19” disebabkan oleh pilihan raya.

Bagaimanapun, beliau memberi amaran bahawa Malaysia juga harus mempertimbangkan faktor seperti ekonomi dan mata pencarian rakyat apabila membuat keputusan sama ada untuk mengadakan PRU.

“Kita perlu melihat kepada varian baharu… untuk mengetahui gelombang jangkitan. Buat masa ini semuanya ok, tetapi saya perlu yakin bahawa situasi ini boleh dikekalkan,” katanya menjelaskan faktor kesihatan awam.

“Apa yang saya cuba katakan ialah setakat kesihatan awam, kita boleh membuat persediaan untuk pilihan raya. Tetapi pada masa sama, saya tidak fikir seseorang boleh melihat kesihatan awam sahaja. Kita perlu melihat keseluruhan konteks pemulihan di Malaysia.

“Malaysia baru pulih, bukan sahaja (dari segi) kesihatan awam, tetapi juga ekonomi dan mata pencarian rakyat. Jadi walaupun kita berhadapan dengan persekitaran inflasi sekarang, apa yang kita ingin lakukan ialah memastikan ada angin dalam layar pemulihan terlebih dahulu, sebelum kita fikir masa yang sesuai untuk PRU,” katanya.

Mengenai pemulihan ekonomi, Khairy mengakui bahawa Malaysia sedang berhadapan dengan beberapa tekanan inflasi tetapi beliau yakin negara akan dapat mengatasinya kerana ia mengeluarkan minyak.

“Malaysia bertuah dalam erti kata kita adalah negara pengeluar minyak. Kami mempunyai minyak sawit. Jadi kita mempunyai beberapa enjin pertumbuhan yang mendorong ekonomi ke hadapan. Kami mahu mendapatkan momentum di sana,” kata Encik Khairy.

Mengenai kesiapsiagaan Barisan Nasional (BN), Khairy berkata bahawa adalah penting untuk memastikan jentera gabungan itu disediakan “dengan sumber yang betul” dan “jadual calon yang tepat untuk bertanding”.

“Ia bukan pilihan raya negeri, ini pilihan raya umum. Ini serius. Dan saya rasa PM amat sedar bahawa kita memerlukan masa untuk mempersiapkan diri, baik negara mahupun parti,” kata. – Agensi


Doktor berdepan situasi sukar, keutamaan untuk pesakit berpotensi sembuh

Para doktor kini sedang berdepan situasi sukar susulan peningkatan jangkitan kes Covid-19 yang tinggi setiap hari dan keutamaan rawatan terpaksa diberikan kepada pesakit yang berpotensi sembuh, kata Tan Sri Dr Noor Hisham Abdullah.

Ketua Pengarah Kesihatan itu berkata senario tersebut adalah realiti sebenar yang dihadapi para doktor dalam membuat keputusan yang dianggap berat memandangkan kes aktif pesakit dijangkiti Covid-19 sudah melebihi kemampuan mereka untuk merawat.

“Apabila kes aktif Covid-19 melebihi kemampuan kami untuk merawat, maka para doktor terpaksa membuat pilihan sukar utk utamakan katil di Unit Rawatan Rapi (ICU) bagi pesakit yang berpotensi sembuh yang tinggi berbanding pesakit yang potensi sembuh rendah (poor prognosis).

“Terkini inilah hakikat sebenar,” ciap Noor Hisham dalam akaun Twitternya malam ini.

Sementara itu, Noor Hisham juga berkata bilik simpanan mayat di hospital-hospital bawah kendalian Kementerian Kesihatan Malaysia (KKM) juga sudah semakin penuh dan tidak dapat menampung jumlah kematian akibat Covid-19.

Susulan itu, pihak KKM terpaksa menyediakan beberapa kontena khas di hospital seluruh negara untuk menyimpan mayat-mayat sebelum dituntut waris.

“Bilik simpanan mayat di hospital-hospital KKM kini mula penuh dan semakin sukar untuk menampung jumlah jenazah/mayat susulan peningkatan kematian akibat Covid-19.

“Sehubungan itu, pihak perkhidmatan perubatan forensik telah menyediakan kontena khas khusus sama ada untuk jenazah/mayat,” katanya.

Kontena jenazah tambahan terpaksa disediakan di lima buah hospital iaitu Hospital Selayang, Hospital Serdang, Hospital Sultanah Aminah Johor Bahru, Hospital Queen Elizabeth I & Hospital Sungai Buloh serta satu “fleximort” khusus untuk jenazah Covid-19 di Hospital Tengku Ampuan Rahimah.

Negara hari ini mencatatkan kes harian tertinggi sebanyak 9,020 kes baharu, termasuk lima kes import, menjadikan jumlah kes aktif sekarang mencecah 76,218 kes

KKM juga melaporkan jumlah kematian akibat Covid-19 dalam tempoh 24 jam sehingga 12 tengah hari tadi adalah sebanyak 98 kes.


‘Urus pandemik cabaran terbesar’

Cabaran paling besar apabila dilantik menjadi Menteri Kanan Pendidikan ialah menguruskan kementeriannya ketika pandemik Covid-19 melanda, kata Datuk Dr Radzi Jidin, hari ini (22 Oktober 2022).

Menurutnya tidak pernah ada seorang pun Menteri Pendidikan atau ketua setiausaha dan kakitangan lain, termasuk guru, yang pernah menguruskan kementerian itu sewaktu pandemik, yang bukan sahaja menular di Malaysia, malah di seluruh dunia.

“Saya angkat sumpah 19 haribulan…masuk secara rasmi di kementerian 11 haribulan… PKP (Perintah Kawalan Pergerakan) dilaksanakan pada 18 haribulan. Itu keadaannya.

“Dan biasanya menteri baharu ini pegawai-pegawai seperti ketua setiausaha, ketua pengarah pendidikan, tahu ada perkara untuk dibincangkan. Tapi bila masuk bab-bab pengurusan pandemik… tidak ada yang berpengalaman menguruskannya.

“Jadi apa yang kita buat, kita duduk bersama… dalam keadaan susah kita membentuk satu pasukan yang cukup mantap di kementerian… dan saya mengucapkan jutaan terima kasih kepada semua pegawai kementerian… ada yang dah bersara pun, yang pernah melalui dua setengah tahun yang sukar ini.

“Daripada tak ada garis panduan nak masuk sekolah… waktu itu nak pergi sekolah macam mana dengan check suhunya, dengan di sekolah jarak satu meter… ini semua kekal dalam memori,” katanya pada program Soal Rakyat: Pendidikan Membina Generasi Gemilang disiarkan TV3, petang tadi.

Radzi berkata beliau beruntung kerana mendapat kerjasama palbagai pihak di kementerian, termasuk guru-guru di sekolah, yang bergerak sebagai satu pasukan.

“Saya beruntung bersama dengan guru-guru dalam tempoh yang sukar ini untuk memastikan benda yang tak boleh nak buat kita boleh buat. Jika kita ingat peperiksaan SPM 2020 yang itu paling mencabar sekali nak buat.

“Empat kali tangguh. Setiap kali tangguh kena belasah… namun begitu dengan kerjasama semua pihak kita bergerak sebagai satu enjin besar… cikgu semua bekerjasama dengan pengetua bergerak sebagai satu pasukan untuk memastikan SPM 2020 dapat dilaksanakan.

Alhamdulillah kita dapat laksanakan dengan amat baik dan buat pertama kali dalam sejarah, walaupun tempoh sukar… kertas peperiksaan SPM dimarkahkan secara atas talian keseluruhanny,” katanya.

Menurutnya lebih lima juta skrip kertas soalan SPM diimbas satu persatu, sehinggalah akhirnya keputusan SPM 2020 dikeluarkan dua minggu lebih awal.

Radzi berkata melalui ruang yang ada selama dua setengah tahun itu juga pihaknya melihat apakah penambahbaikan dalam sistem pendidikan negara yang telah dan boleh dilakukan.

Malah paling penting, katanya ialah penambahbaikan struktur itu sendiri bagi melonjakkan sistem pendidikan negara ke tahap yang lebih baik, termasuk menyediakan internet di seluruh kawasan sekolah.


31 kes cacar monyet dikesan di Sepanyol

Angka kes cacar monyet atau Monkeypox terus meningkat di Sepanyol, dengan sekurang-kurangnya 31 kes disahkan, dan selebihnya masih dalam siasatan.

Selain Sepanyol, virus itu turut dikesan di beberapa negara di dunia, lapor Bernama.

Sepanyol kekal mencatatkan kluster jangkitan terbesar setakat ini dengan Madrid menjadi pusat penularan, menurut Agensi Anadolu.

Menteri Kesihatan Enrique Ruiz Escudero pada Ahad berkata terdapat 30 kes disahkan dan 40 lagi dalam siasatan.

Pihak berkuasa kesihatan mengesan wabak itu di pusat mandian gay di Madrid dan pusat itu kini ditutup buat sementara waktu untuk membolehkan siasatan dijalankan.

Bagaimanapun, beberapa orang yang disahkan positif virus itu mungkin sudah dijangkiti lebih awal – semasa perayaan Maspalomas Pride di Kepulauan Canary yang berlangsung dari 5 hingga 15 Mei.

Kes itu turut dikesan sekurang-kurangnya di enam lagi wilayah lain.

Semua kes yang disahkan melibatkan lelaki, namun seorang wanita di wilayah Extramadura dilaporkan mengalami simptom yang sama dan kesnya masih disiasat.

Terdahulu, ketua ahli epidemiologi Sepanyol, Fernando Simon berkata penularan virus itu masih terkawal.


Ahmad Maslan enggan dedah strategi kerana UMNO sudah kuat

UMNO tidak akan mendedahkan strategi yang akan digunakan dalam Pilihan Raya Negeri (PRN) Melaka nanti kerana parti tersebut sudah kuat, kata Setiausaha Agungnya, Datuk Seri Ahmad Maslan.

Ahmad berkata jika UMNO mendedahkan strateginya, ia bukan lagi strategi memandangkan parti itu mempunyai kekuatan dan kelebihan yang jauh lebih ampuh untuk menewaskan musuh politik dalam PRN yang bakal diadakan kelak.

“Strategi tak boleh diumum.

“Jika diumum, bukan lagi strategi,” katanya dipetik laporan Malaysiakini hari ini.

Suruhanjaya Pilihan Raya (SPR) semalam memaklumkan pihaknya telah menerima notis daripada Speaker Dewan Undangan Negeri (DUN) Melaka, Datuk Seri Ab Rauf Yusoh berhubung pembubaran Dewan Undangan Negeri (DUN) Melaka.

Berdasarkan Fasal (4) suatu pilihan raya hendaklah diadakan dalam tempoh 60 hari dari tarikh pembubaran DUN.

Kerajaan Melaka pimpinan UMNO jatuh selepas empat Ahli Dewan Undangan Negeri (ADUN) menarik sokongan terhadap Ketua Menteri Datuk Seri Sulaiman Md Ali.

Gerakan menjatuhkan kerajaan negeri tersebut diketuai ADUN UMNO (Sungai Udang), Datuk Seri Idris Haron yang juga merupakan bekas KM sebelum ini.

Sementara itu, Timbalan Presiden UMNO Datuk Seri Mohamad Hasan berkata tidak menolak parti tersebut tidak akan bekerjasama dengan mana-mana parti lain untuk menghadapi PRN Melaka dan akan bertanding secara solo.

Mohamad berkata UMNO tidak boleh mengharapkan bantuan luar dan perlu membina kekuatan sendiri dalam mengharungi PRN Melaka nanti, namun lebih penting untuk jentera parti mempersiapkan persediaan yang rapi dalam mendepani musuh politik mereka.

“Jangan kita harapkan bantuan luar untuk kita menang. Mesti bina kekuatan dalaman sendiri,” ujarnya.


PM perlu bincang dengan semua parti dalam kerajaan nak bubar Parlimen: Redzuan

Perbincangan bagi membubarkan Parlimen perlu juga melibatkan semua politik yang berada dalam kerajaan, kata Datuk Seri Mohd Redzuan Md Yusof.

Ahli Majlis Pimpinan Tertinggi (MPT) Bersatu itu berkata kerajaan yang terbentuk sekarang bukan sahaja melibatkan satu parti tetapi terdiri daripada pelbagai gabungan politik dan tidak wajar hanya UMNO sahaja boleh menentukan tarikh pilihan raya umum ke-15 (PRU-15).

“Kita perlu sedar bahawa kerajaan hari ini merupakan kerajaan gabungan Perikatan Nasional (PN), BN (Barisan Nasional) dan Gabungan Parti Sarawak.

“Sesungguhnya, kegagalan penyatuan ummah hanya akan merugikan dan menguntungkan pihak lain,” katanya dalam kenyataan.

Kenyataan itu hadir ditengah-tengah spekulasi Perdana Menteri Datuk Seri Ismail Sabri Yaakob bakal membincangkan tarikh PRU-15 bersama-sama ‘lima pemimpin tertinggi’ UMNO untuk membubarkan Parlimen.

Perbincangan itu turut melibatkan rakan komponen UMNO yang lain dalam gabungan BN seperti parti MCA dan MIC.

Pada masa yang sama, Mohd Redzuan turut mengingatkan kerajaan agar menitikberatkan soal kebajikan rakyat dan pemulihan ekonomi negara.


Kabinet arah SPRM segerakan siasatan skandal kapal tempur LCS

Jemaah Menteri hari ini memutuskan untuk menggesa Suruhanjaya Pencegahan Rasuah Malaysia (SPRM) menyegerakan siasatan terhadap kontrak pemerolehan enam kapal tempur pesisir pantai (LCS) Tentera Laut Diraja Malaysia (TLDM).

Perdana Menteri Datuk Seri Ismail Sabri Yaakob pada masa sama berkata Kabinet juga bersetuju supaya Laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK), disiarkan kepada umum.

Dalam satu kenyataan hari ini, Perdana Menteri berkata kerajaan memandang serius isu LCS yang sedang disiasat oleh SPRM.

“Perkara ini dibincangkan secara terperinci dalam mesyuarat Jemaah Menteri hari ini. Kabinet memutuskan menggesa SPRM menyegerakan siasatan dan jika terdapat bukti kukuh, Peguam Negara perlu melakukan pendakwaan dan membawa mereka yang bertanggungjawab ke muka pengadilan.

“Saya telah memanggil Peguam Negara tan Sri Idrus Harun dan Ketua Pesuruhjaya SPRM Tan Sri Azam Baki selepas mesyuarat Jemaah Menteri untuk segera bertindak selaras dengan keputusan mesyuarat,” katanya.

Ismail Sabri berkata Kabinet juga mencadangkan supaya Laporan Pengauditan Forensik Projek LCS yang dijalankan pada 2019 dinyahklasifikasikan.

Namun Perdana Menteri berkata, proses itu perlu mendapat nasihat dan pandangan Peguam Negara dan Ketua Audit Negara terlebih dahulu.

“Keputusan Jemaah Menteri hari ini tidak akan mengganggu proses mobilisasi di bawah Pelan Pemulihan LCS yang diputuskan Kabinet pada 20 April 2022,” katanya.

Ismail Sabri yang juga Naib Presiden UMNO berkata kerajaan komited untuk meneruskan projek LCS atas kepentingan pertahanan negara selaras dengan keperluan TLDM.

“Saya bagi pihak kerajaan memberi jaminan bahawa siasatan berhubung isu ini dijalankan dengan telus dan kerajaan tidak akan melindungi sesiapa pun yang terlibat,” katanya.

6 Ogos lalu, SPRM mengumumkan siasatan terhadap skandal LCS kini sudah pada peringkat akhir dan individu bertanggungjawab akan dibawa ke muka pengadilan.

Azam Baki berkata kertas siasatan sudah dirujuk ke Jabatan Peguam Negara (AGC) dan pengumuman berhubung skandal kapal tersebut akan dibuat pada masa terdekat.

“Siasatan kini di peringkat akhir dan akan umumkan (hasil siasatan) bila sampai masanya, dalam tempoh terdekat.

“Ini kerana kita perlu berbincang dengan AGC dan sebagainya, baharulah kita boleh buat kenyataan (secara rasmi) kerana kenyataan berhubung kes ini adalah sensitif,” katanya.

Projek LCS bernilai RM9.128 bilion dianugerahkan kepada Boustead Naval Shipyard Sdn Bhd (BNS) oleh kerajaan yang diperintah Barisan Nasional dan UMNO melalui Kementerian Pertahanan pada 2011, dan mula berkuat kuasa pada 2013.


Najib cuba bentuk pendapat umum konflik kepentingan burukkan hakim

Usaha Datuk Seri Najib Razak untuk membatalkan sabitan tuduhan dan hukuman berkaitan kes SRC International Bhd (SRC) dengan menuduh hakim perbicaraan Datuk Mohd Nazlan Mohd Ghazali berat sebelah disifatkan sebagai tidak lebih daripada percubaan melucukan dan terdesak untuk membebaskan dirinya daripada dipersalahkan.

Timbalan Pendakwa Raya (DPP) Mohd Ashrof Adrin Kamarul berkata tiada sebarang bukti menunjukkan Nazlan terlibat dalam konflik kepentingan dengan mendengar kes SRC hanya kerana beliau sebelum ini bekerja di Maybank sebagai peguam bela dan setiausaha syarikatnya.

Sebaliknya, beliau berkata bekas Perdana Menteri itu cuba mengelirukan dan menganggu perbicaraan SRC dengan menuduh Nazlan terbabit dalam isu konflik kepentingan.

Menurutnya Najib menggunakan strategik memburuk-burukkan Nazlan bagi membentuk pendapat umum menjelang rayuan terakhirnya di Mahkamah Persekutuan pada 15 Ogos.

Mohd Ashrof berkata ini dilakukan untuk mengukuhkan teori konflik kepentingan Najib dan memburukkan Nazlan.

Sebenarnya kata beliau, tiada perkara baharu dalam permohonan Najib untuk membawa masuk bukti baharu dan membatalkan hukuman penjara 12 tahun serta denda RM210 juta yang telah dikenakan ke atasnya oleh Nazlan selepas dia disabitkan bersalah menyalahgunakan dana RM42 juta milik SRC.

Dalam afidavit 23 muka surat sebagai jawapan kepada permohonan Najib, Mohd Ashrof menolak dakwaan Ahli Parlimen Pekan itu mengenai penglibatan Nazlan dalam penubuhan SRC.

Beliau berkata terdapat banyak bukti dan dokumen yang dikemukakan oleh pihak pendakwaan semasa perbicaraan untuk menunjukkan penubuhan 1Malaysia Development Bhd (1MDB) bukan dibuat oleh Maybank Investment Sdn Bhd, tempat Nazlan bekerja sebelum ini.

Dilaporkan Najib sebelum ini berhujah bahawa Nazlan tidak sepatutnya mengendalikan perbicaraan SRCnya kerana kedudukan hakim itu sebelum ini di dalam Maybankyang sekali gus mempunyai konflik kepentingan.

Najib juga menuduh Nazlan gagal mendedahkan jawatan dan peranan terdahulunya dalam Maybank sebelum menjadi hakim.

Bagaimanapun, Ashrof berkata pihak pembelaan Najib selama ini mengetahui tentang kedudukan Nazlan di Maybank semasa perbicaraan SRC kerana maklumat sedemikian berada dalam domain awam.

“Isu konflik kepentingan boleh dibangkitkan semasa perbicaraan tetapi Najib memilih untuk tidak melakukannya kerana ia tidak mempunyai kesahihan.

“Pemohon (Najib) dalam percubaan terdesak kini membangkitkan dakwaan tidak berasas ini terhadap hakim yang tidak boleh membela diri,” katanya.

Ashrof berkata hakim Nazlan mendapati Najib mempunyai kawalan penuh ke atas SRC adalah berdasarkan bukti yang kukuh termasuk dokumen yang ditunjukkan semasa perbicaraan.

“Apa yang perlu dibuktikan, dan sememangnya telah dibuktikan oleh pihak pendakwaan, ialah RM42 juta SRC telah hilang secara salah dan Najib telah secara salah memperoleh RM42 juta tersebut,” katanya.

Mengenai dakwaan Najib bahawa akaun bank peribadinya dimanipulasi oleh Low Taek Jho @ Jho Low, bekas Ketua Eksekutif SRC Nik Faisal Ariff Kamil dan mendiang Datuk Azlin Alias, Ashrof berkata Najib sendiri telah bersetuju dan mengesahkan bahawa menjadi tanggungjawab ketiga-tiga mereka untuk memastikan terdapat dana yang mencukupi dalam akaun banknya pada setiap masa.

Pada 28 Julai 2020 Najib dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC.

Nazlan memerintahkan bekas Perdana Menteri itu dijatuhi hukuman penjara 10 tahun masing-masing bagi tiga tuduhan pecah amanah, yang dijalankan secara serentak.

Beliau juga menjatuhkan hukuman penjara 12 tahun dan denda RM210 juta atau tambahan lima tahun penjara jika gagal membayarnya kepada Ahli Parlimen Pekan itu bagi satu tuduhan menyalahgunakan kedudukan.

Pada 8 Disember 2021, Mahkamah Rayuan sebulat suara mengekalkan sabitan salah oleh Mahkamah Tinggi.

Panel tiga hakim yang diketuai Datuk Abdul Karim Abdul Jalil dan bersidang bersama-sama Datuk Has Zanah Mehat dan Datuk Vazeer Alam Mydin Meera sebulat suara memutuskan demikian selepas mendapati rayuan Najib tidak mempunyai merit.

Najib kemudian mengemukakan rayuan terakhir kepada Mahkamah Persekutuan yang akan mendengar kesnya selama 10 hari bermula 15 hingga 26 Ogos ini.


Kerajaan PH-BN digesa henti ‘gam’ artis terlibat, sokong parti lain

Kerajaan Pakatan Harapan-Barisan Nasional digesa untuk tidak menyekat persembahan artis tertentu daripada disiarkan di semua saluran Radio Television Malaysia (RTM).

Ahli Parlimen Perikatan Nasional (PN) Tasek Gelugor, Datuk Wan Saiful Wan Jan berkata, beliau mendapat maklumat bahawa RTM diarahkan untuk menyekat artis yang tidak sehaluan dengan kerajaan PH-BN.

Menurut beliau, pegawai-pegawai RTM diarah untuk melakukan pemeriksaan ‘latar belakang’ terlebih dahulu sebelum menjemput mana-mana artis untuk muncul di saluran kerajaan.

“Adakah ini bermaksud Kementerian Komunikasi dan Digital kini menyekat artis yang mempunyai latar belakang tidak sealiran dengan PH – UMNO? Adakah wujud arahan baru untuk gam artis pula?

“Berdasarkan maklumat yang diberi kepada saya, rakaman untuk program khas hari raya itu sudah pun siap. Poster iklan juga telah disebarkan.

“Saya dimaklumkan arahan tersebut menyebabkan ada artis yang akan keluar daripada siaran pada hari raya pertama walaupun telah dirakam,” katanya menerusi satu hantaran di Facebook.

Wan Saiful berkata, jika benar langkah yang berunsur kepartian diambil maka ia menandakan kerajaang mundur dan zalim kerana tidak wajar artis dinilai dengan lensa kepartian.

“Saya minta Fahmi Fadzil selaku Menteri Komunikasi dan Digital segera memberi penjelasan atau lebih baik terus membetulkan keadaaan dengan membenarkan rakaman artis tersebut disiarkan.

“Fahmi sebelum ini adalah pejuang kebebasan bersuara. Apabila memegang kuasa, jangan jadi kuku besi yang menggunakan kuasa untuk menutup mulut dan periuk nasi rakyat termasuk golongan artis,” katanya.


Pemimpin Hamas zahir penghargaan keprihatinan Malaysia, telefon PM

Ketua Biro Politik Hamas Ismail Haniyeh menzahirkan penghargaan berhubung keprihatinan kerajaan Malaysia yang menyokong perjuangan rakyat Palestin dalam perbualan telefon dengan Perdana Menteri Tan Sri Muhyiddin Yassin.

Panggilan Ismail dari Semenanjung Gaza itu menyebabkan Muhyiddin terkesan apabila selepas pemimpin utama Hamas itu berkongsi keadaan masyarakat Islam di Palestin, khususnya Semenanjung Gaza, yang amat menyedihkan serta menyayat hati.

“Saya menzahirkan ucapan takziah dan dukacita bagi pihak seluruh rakyat Malaysia atas kehilangan nyawa serta kecederaan yang dialami rakyat Palestin akibat serangan ganas rejim Israel,” katanya dalam kenyataan di laman Facebook hari ini.

Dalam perbualan itu lagi, Muhyiddin berkata Ismail sangat menghargai keprihatinan rakyat Malaysia terhadap penderitaan rakyat Palestin dan berterima kasih atas bantuan berterusan yang diberikan.

Perdana Menteri turut menegaskan pendirian serta usaha telah dan sedang diambil Malaysia dalam memperjuangkan hak rakyat Palestin tatkala menghadapi detik sukar itu.

Beliau turut mengulangi komitmen Malaysia dalam mencari jalan untuk menghulurkan bantuan sewajarnya bagi membantu meringankan kesukaran rakyat Palestin.

Muhyiddin turut berkongsi keprihatinan dan inisiatif dilakukan badan bukan kerajaan di Malaysia serta rakyat Malaysia yang kini giat menganjurkan bantuan kemanusiaan serta bersolidariti dalam menyokong perjuangan rakyat Palestin pada waktu mencabar ini.

Semalam dalam perutusan khasnya mengenai isu Palestin, Muhyiddin menyatakan Malaysia dukacita dan kesal dengan ketidakmampuan Majlis Keselamatan Pertubuhan Bangsa-Bangsa Bersatu (PBB) menghentikan serta-merta kekejaman Israel ke atas Palestin yang merupakan satu jenayah perang menyalahi Konvensyen Keempat Geneva 1949.

Dilaporkan pencerobohan dan serangan rejim zionis Israel ke atas rakyat Palestin kali ini bermula dengan serangan di Masjid al-Aqsa sejak 7 Mei lepas diikuti serangan udara di Semenanjung Gaza sejak Isnin lalu, yang mana hingga kini dilaporkan lebih 100 rakyat Palestin terkorban manakala beratus-ratus lagi cedera.


Anak murid sokong syor Anwar buat forensik audit Sapura Energy

Anak murid Presiden PKR Datuk Seri Anwar Ibrahim, Datuk Seri Ahmad Zahid Hamidi hari ini menyatakan persetujuan UMNO bahawa audit forensik wajib diadakan terhadap Sapura Energy sebelum Petronas mengambil alih syarikat bermasalah itu.

Zahid menyatakan persetujuan dengan rakan karibnya itu ketika berucap pada Perhimpunan Agung UMNO (PAU) Khas hari ini

Terdahulu dalam debat perdana dengan bekas Perdana Menteri Datuk Seri Najib Razak pada 12 Mei lalu, Anwar mencadangkan forensik audit dilakukan sebelum syarikat minyak neara mengambil alih Sapura Energy.

Anwar menegaskan, apa gunanya pelbagai usaha menyelamatkan syarikat tetapi tiada ketelusan dan membawa pihak terlibat agar diadili.

Mengulas lanjut Zahid turut mengucapkan tahniah kepada Najib susulan debat perdana itu.

“Kita ucapkan tahniah kepada Yang Berhormat Datuk Seri Najib Tun Abdul Razak. Kita lihat syarikat yang pegangan ekuitinya disertai oleh Permodalan Nasional Berhad (PNB) seperti Sapura Energy di mana terdapat lebih 10 juta pegangan saham amanah, Amanah Saham Nasional (ASN) turut mempunyai kepentingan, mesti dibantu,” katanya.

Presiden UMNO itu berkata sebanyak lebih RM5 billion telah dilaburkan oleh PNB, selain menggaji lebih 10,000 tenaga kerja dan lebih tiga ribu vendor terlibat.

“Tanpa menggunakan dana langsung kerajaan, PETRONAS sesuai untuk mengambil alih dan melakukann ‘turn-around’ sesegera mungkin. Namun, kita bersetuju supaya pengauditan forensik wajib turut dilakukan agar ianya lebih telus.

“Kalau itu dapat dilakukan oleh kerajaan dengan political will yang kuat, saya yakin Yang Amat Berhormat Perdana Menteri akan melakukannya demi kepentingan Bumiputera dan rakyat Malaysia,” katanya.


Fikir masak-masak untuk benarkan rentas negeri di musim perayaan

Masyarakat majmuk di Malaysia pantang adanya perayaan, sudah pasti mereka akan berpusu-pusu pulang ke kampung halaman. Ada juga golongan yang ‘urban’ atau tidak selesa dengan perkampungan, mereka akan guna cuti perayaan ini untuk pergi bercuti.

Yang pasti, ketika musim perayaan terutama Aidilfitri dan Aidiladha, kota metropolitan di sekitar Lembah Klang akan sunyi sepi dan menjadi tempat ‘perayaan’ warga asing.

Ini merupakan amalan turun temurun yang agak sukar dikikis dalam kehidupan masyarakat kita. Nak kata salah ibu mengandung pun tak kena juga, ia telah menjadi sebati dalam hidup kita sebenarnya.

Sebab itulah apabila pada tahun 2020 kerajaan perkenalkan Perintah Kawalan Pergerakan (PKP) dan menyebabkan tiada siapa dibenarkan untuk pulang beraya di kampung, suasana dalam negara ini penuh dengan titisan air mata.

Majoriti orang kita tidak pernah menyambut hari raya tanpa keluarga besar di kampung halaman. Jika ada sekali pun, ia sekadar pulang ke kampung mentua.

Tahun 2021 ini ia sekali lagi menjadi polemik apabila Bulan Islam Syaaban telah muncul. Mana tidaknya, berbaki dalam sebulan ke dua bulan saja lagi umat Islam akan menyambut Aidilfitri.

Ramai yang gusar dan susah hati kerana tidak mahu peristiwa ‘beraya secara online’ seperti tahun lalu kembali berlaku di tahun ini.

Namun pihak berwajib terutama Majlis Keselamatan Negara (MKN) dan Kementerian Kesihatan Malaysia (KKM) perlu bersungguh-sungguh meneliti akan perkara ini.

Masyarakat kebanyakan mahu mendengar jawapan dari kerajaan bahawa mereka dibenarkan melakukan aktiviti rentas negeri untuk pulang berhari raya.

Dalam masa sama virus Covid-19 yang telah membunuh seramai lebih 1,000 orang di negara ini terus akan merebak sekiranya aktiviti rentas negeri dibenarkan.

Masyarakat harus sedar dan tahu, aktiviti rentas negeri telah menjadi penyebab utama virus maut itu merebak dengan cepat dan agresif.

Sekiranya aktiviti rentas negeri dibenarkan buat kali kedua selepas kali pertama pada 10 Jun tahun lepas, maka tak mustahil kluster akan mencanak naik, dan kes baharu harian juga akan makin bertambah. Ia telah berlaku sebelum ini.

Justeru, sekiranya kerajaan ingin membuka aktiviti rentas negeri, disarankan agar kes harian benar-benar landai iaitu mencecah dua angka, kapasiti katil dan pusat rawatan dalam negara makin terkawal dan kes sembuh juga meningkat dari semasa ke semasa.

Sekiranya semua ini masih belum berlaku, kita amat berharap kepada pihak kerajaan supaya tidak membenarkan aktiviti rentas negeri ini walaupun ketika musim perayaan.

Dalam hal ini, saya cukup yakin dengan kemampuan Menteri Kesihatan Datuk Seri Dr Adham Baba untuk melakukan yang terbaik dalam ‘menjaga nyawa’ masyarakat di negara ini. Selain dibantu rapat oleh pasukan pelaksana bermula dari Ketua Pengarah Kesihatan sehinggalah ke petugas kesihatan di hospital dan klinik kesihatan.

Benarkanlah untuk aktiviti ‘mencari makan’ atau ekonomi kerana ia suatu keperluan hidup, tetapi tolong jangan benarkan aktiviti rentas negeri bagi tujuan perayaan kerana ia sekadar kehendak hidup kita semata-mata.

Kata kawan saya, kita mungkin akan mati kebuluran jika tidak dibenarkan untuk mencari ‘sesuap nasi’, tetapi kita tidak akan sesekali mati jika tidak dibenarkan makan ketupat, rendang dan lemang di kampung halaman.

Abdullah, bekas pesakit COVID-19

Shah Alam, Selangor


Peter Anthony bersalah palsukan surat kontrak penyelenggaraan

Mahkamah Sesyen Kuala Lumpur hari ini mendapati bekas Menteri Pembangunan Infrastruktur Sabah Datuk Peter Anthony bersalah atas pertuduhan memalsukan surat berhubung kontrak kerja penyelenggaraan dan perkhidmatan Sistem Mekanikal dan Elektrik (M&E) di Universiti Malaysia Sabah (UMS).

Hakim Azura Alwi membuat keputusan itu selepas mendapati pihak pembelaan gagal menimbulkan keraguan munasabah di akhir kes pembelaan, lapor Bernama.

Azura berkata selepas mendengar dan meneliti secara maksimum hujahan pihak pendakwaan dan pembelaan mahkamah memutuskan pendakwaan telah berjaya membuktikan kes prima facie terhadap Peter.

Mengikut pertuduhan, Peter, 51, sebagai Pengarah Urusan Syarikat Asli Jati, didakwa memalsukan surat pejabat Timbalan Naib Canselor UMS bertarikh 9 Jun 2014, dengan memasukkan pernyataan palsu dengan niat untuk menipu.

Dia dituduh melakukan kesalahan itu di pejabat Ketua Setiausaha Sulit kepada Perdana Menteri, bangunan Perdana Putra, Putrajaya antara 13 Jun dan 21 Ogos 2014.

Pertuduhan mengikut Seksyen 468 Kanun Keseksaan yang memperuntukkan hukuman penjara hingga tujuh tahun dan denda.

Azura berkata keterangan yang dikemukakan sepanjang perbicaraan menyatakan bahawa syarikat Peter iaitu Syarikat Asli Jati Sdn Bhd telah menjalankan kerja-kerja penyelenggaran fasa pertama di UMS dan perkara tersebut tidak dinafikan pihak pembelaan.

“Terdapat keterangan mencukupi bahawa tertuduh telah menipu saksi pendakwaan ketiga, kelapan dan kesembilan dengan mengaburi pemikiran mereka mengenai ‘smart partnership’ antara anak syarikat milik penuh UMS, Ulink Property Sdn Bhd dan syarikat milik Peter, Asli Jati,” kata hakim itu.

Tiga saksi berkenaan ialah Timbalan Naib Canselor (Akademik & Antarabangsa) UMS Profesor Dr Shariff Abdul Kadir S. Omang, bekas pengerusi Ulink Property Sdn Bhd Datuk Abdullah Mohd Said dan rakan Peter, Mohd Shukur Mohd Din.

Mahkamah kini sedang mendengar hujahan mitigasi pendakwaan dan pembelaan berhubung keputusan itu.

Pendakwaan dikendalikan Timbalan Pendakwa Raya Datuk Wan Shaharuddin Wan Ladin bersama Haresh Prakash Somiah dan Francine Cheryl Rajendram manakala peguam S. Devanandan bersama Datuk D.Senthinathan mewakili Peter.


CCTV di KL mungkin diguna kesan pemandu ingkar, langgar peraturan

Kementerian Wilayah Persekutuan sedang berbincang dengan Dewan Bandaraya Kuala Lumpur (DBKL) dan unit penyiasatan polis trafik Kuala Lumpur mengenai kemungkinan menggunakan 5,000 kamera trafik bandar raya itu untuk mengeluarkan denda kepada pemandu yang melanggar peraturan jalan raya.

Timbalan Menteri Wilayah Persekutuan Datuk Seri Jalaludin Alias berkata kementerian akan membincangkan perkara ini dengan Datuk Bandar Kuala Lumpur Datuk Seri Mahadi Che Ngah mengenai idea itu, sambil menambah datuk bandar telah dimaklumkan mengenai menaik taraf semua kamera trafik di ibu negara.

“Kami akan berbincang dengan polis trafik Kuala Lumpur serta penasihat undang-undang dan pejabat Peguam Negara untuk menyemak isu kesahihan mengeluarkan saman trafik menggunakan bukti yang diambil daripada imej kamera litar tertutup (CCTV),” katanya.

“Kamera kita boleh menangkap imej masa nyata dengan tepat. Oleh itu, kami berharap boleh mengeluarkan saman menggunakan imej tersebut kepada pengguna lalu lintas yang melanggar peraturan tersebut.

“Kami percaya ini akan mendidik mereka yang melanggar peraturan jalan raya secara berterusan dan membantu mengurangkan kesesakan,” tambah Jalaludin.

Jalaludin bercakap kepada pemberita di Jalan Istana pagi ini selepas operasi trafik bersepadu untuk menahan kenderaan berat melebihi 7.5 tan daripada memasuki pusat bandar dari 6.30 pagi hingga 9.30 pagi dan 4.30 petang hingga 7.30 malam setiap hari.

Ini adalah sebahagian daripada pasukan petugas yang ditubuhkan bulan lepas untuk menyelia dan mengkaji aliran trafik di Kuala Lumpur, satu langkah yang bertujuan mengurangkan kesesakan yang semakin teruk di bandar itu.

Mengulas lanjut Jalaludin berkata kamera itu mempunyai ciri-ciri untuk merakam aktiviti haram seperti parkir haram, parkir di laluan kuning dan lorong bas termasuk penjaja yang beroperasi di kawasan yang tidak dibenarkan.

“Sesetengahnya mungkin membawa isu itu kepada mahkamah apabila kami memanggil mereka menggunakan rakaman ini. Jadi sebab itu kami perlu menyelesaikan isu undang-undang sebelum melaksanakannya,” katanya.


Isu rasuah skandal kapal tak siap bakal senyap selepas UMNO bersama PH?

Jika sebelum Pilihan Raya Umum Ke-15 (PRU-15) isu projek perolehan kapal tempur pesisir (LCS) yang gagal disiapkan menjadi riuh-rendah, tetapi nampaknya skandal tersebut bakal senyap begitu sahaja.

Pakatan Harapan (PH) menerusi pendedahan Rafizi Ramli sebelum ini hampir setiap hari membuat pendedahan berhubung LCS tersebut, namun dijangkakan watak utama dalam skandal tidak akan dibawa ke muka pengadilan memandangkan PH dan UMNO kini sudah menjadi rakan kerjasama strategik dalam kerajaan.

Mana mungkin rakan strategik baharu PH itu boleh disentuh kerana ia akan memberi suasana kurang harmoni selepas perkahwinan antara kedua-dua gabungan tersebut baru-baru ini.

Nampaknya prinsip integriti dan ketelusan yang dilaungkan oleh PH selama ini hanya akan tinggal retorik politik sahaja, tetapi apabila menjadi rakan satu katil semua kebobrokan dilakukan sebelum ini sudah disucikan dan seakan sudah halal demi cita-cita peribadi individu tertentu.

Adakah selepas pembentukan kerajaan UMNO-PH ini, Rafizi akan menunaikan janjinya untuk membawa pesalah dalam skandal LCS tersebut ke muka pengadilan seperti yang dibuat dalam kempen ceramahnya sebelum ini?

Adakah Rafizi berani berdepan dengan anak murid Presiden PKR, Datuk Seri Ahmad Zahid Hamidi dalam terus membongkar setiap inci penyelewengan dalam skandal LCS sehingga mereka yang bertanggungjawab diheret ke mahkamah?

Persoalan tersebut perlu dijawab oleh Rafizi kerana sebelum ini beliau yang paling lantang dan berani dalam mencari kebenaran melibatkan isu skandal tersebut.

Semasa awal pendedahan laporan Jawatankuasa Kira-kira Wang Negara (PAC), Rafizi secara terbuka mengaitkan beberapa nama individu dalam skandal penyelewengan terbesar selepas 1Malaysia Development Berhad (1MDB), antaranya nama Zahid juga, Datuk Seri Najib Razak dan Datuk Seri Hishammuddin Hussein.

Ketiga-tiga individu merupakan pemimpin kanan dalam UMNO dan pernah memegang portfolio semasa dalam Kementerian Pertahanan.

Rafizi mendakwa ratusan juta wang dalam projek tersebut hilang dan lesap akibat penyelewengan yang berlaku.

Malah, Rafizi juga memberi amaran kepada Najib supaya tidak berpura-pura tidak tahu berhubung skandal LCS kerana waktu itu beliau merupakan Perdana Menteri ketika kerajaan menandatangani perjanjian bagi projek LCS bersama Boustead Naval Shipyard Sdn Bhd (BNS) pada 2011 serta merupakan satu-satunya pihak yang berkuasa mempengaruhi penukaran reka bentuk kapal tersebut daripada keperluan tentera laut.

Isu kapal LCS mendapat perhatian susulan pendedahan PAC yang mendedahkan tiada satu kapal pun yang berjaya disiapkan walaupun kerajaan telah membelanjakan RM6 bilion bagi projek tersebut, yang dikurniakan kepada BNS melalui tender terbuka.

Persoalannya kini, adakah PH dan Rafizi khususnya akan meneruskan desakan supaya pesalah dalam skandal ini ke muka pengadilan atau selepas menjadi rakan baharu kepada UMNO, isu rasuah dan penyelewengan ini akan hanya diam begitu sahaja?


Geram anak ditampar, lelaki cederakan murid Tahun Tiga

Gara-gara berang anak ditampar rakan sekelas, seorang lelaki tergamak mencederakan seorang murid tahun tiga di sebuah sekolah rendah di Chendering, Kuala Terengganu, semalam, 24 April 2022.

Dalam kejadian kira-kira jam 1 tengah hari itu, kanak-kanak lelaki berusia sembilan tahun berkenaan dilaporkan cedera ringan pada bahagian kepala.

Ketua Polis Daerah Kuala Terengganu Asisten Komisioner Abdul Rahim Md Din berkata, sebelum kejadian, mangsa dan anak lelaki itu dikatakan bermain sebelum berlaku perselisihan faham.

“Rakan sekelas mangsa kemudianya mengadu dia telah ditampar kepada bapa yang tiba untuk mengambilnya tidak lama kemudian.

“Mendengar aduan anaknya, lelaki itu naik berang lalu mencekik sebelum menghempas mangsa ke tanah sehingga menyebabkan kepala kanak-kanak itu mengalami luka dipercayai akibat terkena batu,” katanya seperti dilapor Kosmo hari ini.

Abdul Rahim berkata, bapa mangsa yang tidak berpuas hati dengan insiden tersebut kemudiannya telah membuat laporan polis di Balai Polis Chendering di sini.

Tambah beliau, kanak-kanak itu telah dibawa ke Hospital Sultanah Nur Zahirah di sini untuk menerima rawatan sebagai pesakit luar.

“Kes disiasat mengikut Seksyen 323 Kanun Keseksaan iaitu mendatangkan kecederaan,” katanya.


Fakta tidak dapat disangkal, Najib tahu duit masuk akaun, belanjakan: Pendakwa

Datuk Seri Najib Razak tidak dapat menyangkal sejumlah wang RM42 juta masuk ke dalam akaun peribadinya dan kemudiaan dibelanjakan untuk faedah peribadi, kata Pendakwa Raya dalam perbicaraan SRC International Sdn Bhd di Mahkamah Persekutuan hari ini.

Timbalan Pendakwa Raya Kanan, Datuk V Sithambaram dalam hujahannya berkata antara Jun 2014 dan Februari 2015, Najib sedar bahawa dia hanya mempunyai RM49 juta melalui dakwaannya bahawa ia adalah derma Arab yang keempat.

Jelasnya, wang itu pun dihabiskan Najib kecuali kira-kira RM6 juta yang terdiri daripada deposit tunai RM5 juta (bukan derma Arab) sebelum kemasukan RM42 juta.

Oleh itu, katanya ia menjadikan RM42 juta yang masuk ke dalam akaun bekas Perdana Menteri itu adalah peningkatan sebanyak 100 peratus.

“Namun, perayu ‘menutup mata’ dan menyatakan bahawa dia tiada pengetahuan mengenai RM42 juta ini dan mendakwa tidak mengetahui dana yang dibelanjakannya.

“Kami menyatakan malah derma Arab yang dikatakan habis tidak dapat membantu naratif perayu.

“Fakta bahawa perayu mengeluarkan cek atau memindahkan dana keluar, malah kadang-kadang sebelum dana itu benar-benar masuk ke dalam akaunnya menunjukkan dia mempunyai pengetahuan mengenai dana yang masuk,” katanya semasa berhujah.

Turut dibangkitkan Sithambaram berhubung khidmat pesanan ringkas (SMS) Blackberry menunjukkan bahawa Najib menggunakan ahli perniagaan dalam buruan, Low Taek Jho atau Jho Low untuk mengesahkan baki wang dalam akaunnya.

Beliau berkata, SMS diterima Najib membuktikan dia mengetahui baki dalam akaun bank dan baki kad kredit, lantas adalah mustahil tidak mengetahui jumlah kredit dan debit sebanyak RM606,510,436.66 dalam tiga akaun semasa yang dikendalikan selama tiga tahun sebelum menutup semua akaun pada 9 Mac 2015 seperti terzahir dalam semua penyata akaun.

“Responden berhujah bahawa keterangan ini jelas membuktikan bahawa perayu mempunyai pengetahuan sebenar berhubung status dan transaksi dalam akaunnya.

“Hakim menimbangkan kaitan di antara SMS Blackberry dan nilai pembuktian dan mendapati ia adalah bukti yang tidak dapat dipertikaikan yang menunjukkan pembabitan Jho Low dalam menguruskan akaun bank perayu seawal tahun 2011.

“Perbualan Blackberry menimbulkan inferen kukuh bahawa perayu sudah semestinya mengetahui status, transaksi keluar masuk yang tidak terkira banyaknya dalam akaunnya dan baki sebenar untuk membolehkan dia menggunakan dana itu termasuk wang SRC yang masuk ke dalam akaun banknya,” katanya.

Najib mengemukakan rayuan terakhir di Mahkamah Persekutuan bagi mengetepikan sabitan dan hukuman penjara 12 tahun serta denda RM210 juta yang dihadapinya dalam kes penyelewengan dana RM42 juta milik SRC International.

Pada 8 Disember tahun lalu, Mahkamah Rayuan mengekalkan sabitan salah yang dikenakan Mahkamah Tinggi Kuala Lumpur pada 28 Julai 2020 selepas didapati bersalah atas tujuh pertuduhan membabitkan penyelewengan dana SRC International.

Perbicaraan bersambung petang ini.


Usul Pemuda cerminan penolakan terhadap kepemimpinan Ismail Sabri

Keputusan 176 bahagian Pemuda UMNO mengusulkan Pilihan Raya Umum Ke-15 (PRU15) diadakan sebelum pemilihan parti, menjadi tamparan buat Naib Presiden UMNO yang juga Perdana Menteri, Datuk Seri Ismail Sabri Yaakob.

Usul itu sekali gus menyaksikan penolakan Pemuda UMNO terhadap gesaan Ismail Sabri yang sebelum itu merayu supaya UMNO memberi sokongan kepadanya sehingga habis penggal Parlimen iaitu sehingga 2023.

Hari ini sebanyak 176 daripada 191 Pemuda UMNO Bahagian telah mengusulkan agar pemilihan parti diadakan selepas PRU15.

Setiausaha Pergerakan Pemuda UMNO Malaysia, Datuk Hasmuni Hassan berkata 176 Pemuda UMNO Bahagian memberi alasan langkah itu bagi memastikan kerukunan serta kestabilan parti terpelihara.

Menurutnya Pemuda UMNO sepakat membawa dua usul untuk diperhalusi hasil daripada Mesyuarat Perwakilan Pergerakan Pemuda UMNO minggu lalu, termasuk pemilihan parti diadakan selepas PRU15.

“Hampir keseluruhan Pergerakan Pemuda UMNO Bahagian-Bahagian di seluruh negara telah selesai melaksanakan mesyuarat mengikut bahagian masing-masing bermula 11 Disember 2021 yang lalu. Daripada jumlah keseluruhan yang telah bersidang sebanyak 176 telah menghantar usul untuk diperhalusi dan dimuktamadkan.

“Dua usul yang menjadi ketetapan utama 176 Bahagian-Bahagian Pemuda UMNO ke Ibu Pejabat termasuk untuk menggesa pemilihan parti diadakan selepas PRU-15.

“Tindakan ini juga dapat memberikan ruang kepada kepimpinan parti untuk fokus terhadap agenda membantu rakyat sebelum memulangkan mandat kepada rakyat bagi memilih kerajaan yang baharu,” katanya menerusi satu kenyataan.

Menjadikan kejayaan UMNO dan Barisan Nasional (BN) sebagai saksi, Pemuda UMNO yakin parti itu mempunyai kelebihan dan mendapat sokongan rakyat.

Perhimpunan Agung UMNO 2021 dijadualkan diadakan selama tiga hari bermula 13 Januari tahun hadapan.

Sebelum ini, pemilihan jawatan UMNO bagi penggal 2021 hingga 2024 di semua peringkat cawangan, bahagian dan Majlis Tertinggi (MT) ditangguhkan selama 18 bulan bermula 30 Jun lalu selaras Fasal 10.16 Perlembagaan UMNO.

Ini bermakna pemilihan bagi penggal baharu itu perlu diadakan sebelum atau pada November 2022.

Sementara penggal Parlimen Ke-14 akan berakhir pada Mei 2023, dan menurut Artikel 55(4) Perlembagaan Persekutuan, PRU wajib diadakan dalam tempoh 60 hari daripada tarikh pembubaran Dewan Rakyat.

11 Disember lalu, Ismail Sabri menegaskan beliau tidak akan tergesa-gesa untuk mengadakan PRU15 kerana masih terdapat banyak ‘urusan yang belum selesai’, termasuk mengemudi negara keluar daripada krisis pandemik Covid-19 dan menjamin kestabilan politik.

Naib Presiden UMNO itu juga berkata, kemenangan BN pada PRN Melaka baru-baru ini tidak boleh dijadikan tanda aras bagi kemenangan BN di seluruh negara dalam PRU15.

Katanya, ini kerana undi popular BN dalam PRN berkenaan hanya meningkat 0.88 peratus dan kira-kira 65 peratus keluar mengundi serta ramai penyokong parti lain tidak keluar mengundi.


Azam pertahan Zahid, MUDA pertikai kebebasan SPRM

MUDA hari ini bangkit mempersoalkan kebebasan Suruhanjaya Pencegahan Rasuah Malaysia (SPRM) selepas ketua pesuruhjaya badan itu mempertahankan peruntukan tambahan yang diumumkan Timbalan Perdana Menteri Zahid Hamidi kepada belia Terengganu menjelang PRN.

Terdahulu, Ketua Pesuruhjaya SPRM, Tan Sri Azam Baki menyifatkan geran tambahan diumumkan kerajaan kepada belia Terengganu sebagai pemberian dari pemerintah dan tiada unsur rasuah.

Bagaimanapun, Setiausaha Agung Muda Amir Abd Hadi berkata kenyataan Azam itu menimbulkan banyak persoalan terutama kebebasan badan pencegahan rasuah itu.

“Sama ada betul atau salah kenyataan (Azam) yang dikeluarkan tersebut, imej SPRM telah tercalar dan ada yang mempersoalkan adakah kenyataan itu bersifat bebas atau tidak,” katanya dalam satu kenyataan, lapor FMT.

Amir yang bertanding di DUN Seri Serdang pada PRN 12 Ogos ini juga mengingatkan sebahagian pemimpin dalam kerajaan ketika ini pernah menganjurkan protes terhadap Azam pada Januari tahun lalu.

Katanya, mereka juga menuntut supaya tindakan undang-undang dikenakan terhadap Azam berhubung kontroversi pemilikan saham.

“Namun selepas kerajaan bertukar, kerajaan yang baharu bukan sahaja tidak meneruskan tuntutan proses undang undang, malah melantik beliau semula.

“Untuk sekian lama rakan kita dalam Pakatan Harapan menentang peruntukan kerajaan digunakan untuk kepentingan politik apatah lagi di musim pilihan raya.

“Namun kini ia terus berlaku. Muda menggesa supaya SPR menjalankan siasatan telus berkaitan isu ini,” katanya.

Amir juga menggesa supaya SPRM diletakkan di bawah Parlimen dan perdana menteri tiada kuasa dalam melantik jawatan ketua pesuruhjaya.

Hari ini, Timbalan Presiden PAS, Datuk Seri Tuan Ibrahim Tuan Man menyifatkan menyifatkan kenyataan Azam ‘mempertahankan’ pengumuman Zahid itu sebagai mengelirukan rakyat.

Jumaat lalu, Zahid mengumumkan geran tambahan berjumlah RM100,000 kepada Persatuan Belia Gabungan Lembaga Kemajuan Terengganu Tengah (Ketengah) selain peruntukan sebanyak RM250,000 untuk Majlis Belia Malaysia Terengganu.

Turut diumumkan peruntukan sebanyak RM200,000 bagi persatuan permotoran di negeri itu malah katanya jumlah itu mungkin bertambah bergantung kepada prestasi golongan itu dalam pilihan raya negeri (PRN) pada 12 Ogos ini.

Terdahulu, Presiden MUDA mengkritik Zahid yang juga Presiden UMNO kerana menormalisasikan rasuah.

Malah bekas menteri kesihatan, Khairy Jamaluddin menyifatkan pengumuman itu sebagai sogokan menjelang PRN.

Gabungan Pilihan Raya Bersih dan Adil (Bersih) sendiri memaklumkan pengumuman Pengerusi BN itu melanggar larangan 3C yang digariskan.

Menurut Bersih, Zahid yang juga Menteri Kemajuan Desa dan Wilayah secara jelas mengenakan syarat jumlah peruntukan itu akan dinaikkan sekiranya parti kerajaan menang dalam PRN pada 12 Ogos ini.


PRU-15: UMNO, PAS Selangor capai persetujuan elak bertembung

UMNO Selangor mendakwa parti itu sudah menyelesaikan pembahagian kerusi Pilihan Raya Umum Ke-15 (PRU-15) dengan PAS negeri, bagi mengelak pertembungan sesama sendiri.

Pengerusi Badan Perhubungan UMNO Selangor Tan Sri Noh Omar berkata pembahagian kerusi telah dibincang secara dasar oleh kedua-dua parti itu di peringkat negeri sebelum tertubuhnya Perikatan Nasional (PN) lagi.

Memetik Bernama beliau berkata kedua-dua parti akan memastikan tiada pertembungan sesama mereka di Selangor, termasuk pada peringkat Parlimen dan Dewan Undangan Negeri (DUN)

“Kalau UMNO bertanding di Parlimen, DUN kena ada PAS dan sebaliknya dan elak bertembung satu sama lain,” katanya pada sidang akhbar dalam majlis Rumah Terbuka Aidilfitri Ahli Parlimen Tanjung Karang, hari ini.

Noh yang juga Ahli Majlis Tertinggi UMNO berkata pihaknya berharap tindakan itu akan mendapat restu daripada pucuk pimpinan parti masing-masing dengan sasaran memenangi lebih 30 daripada 56 kerusi DUN pada PRU-15 nanti.

Sementara itu, Pesuruhjaya PAS Selangor Datuk Dr Ahmad Yunus Hairi berkata musuh politik bagi PAS dan UMNO di Selangor adalah Pakatan Harapan (PH).

“Realitinya pada PRU-14, UMNO ada pengundi asas sendiri dan begitu juga PAS. Kebersamaan dan muafakat ini kalau ditunjukkan kepada rakyat, kita boleh jatuhkan PH.

“Kalau bertembung tiga penjuru, tidak akan ke mana,” katanya.

Ketika ditanya sama ada PAS bersedia bertembung dengan Bersatu di Selangor, beliau menjelaskan perkara itu adalah keputusan peringkat pimpinan tertinggi parti itu.


Banjir: 400 pencawang TNB di Selangor belum boleh beroperasi

Tenaga Nasional Berhad (TNB) memaklumkan sebanyak 400 pencayang elektriknya di Selangor masih belum dapat berfungsi sejak kejadian banjir di beberapa daerah di negeri itu.

TNB memberitahu daripada kira-kira 1,000 pencawang elektrik di seluruh Selangor, 400 masih belum dapat dihidupkan kembali, Pengerusi Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani negeri, Izham Hashim.

Perkara itu dimaklumkan kepadanya menerusi pertemuan dengan pihak Tenaga Nasional Berhad (TNB), semalam.

“Masalah utama adalah bekalan elektrik, daripada kira-kira 1,000 pencawang elektrik di seluruh Selangor, 400 masih belum dapat dihidupkan balik.

“Jumlah itu sangat banyak, ia memberikan kesan terputus bekalan elektrik kepada kawasan perumahan, kilang, pam air sejak beberapa hari lalu.

“Ramai buat aduan sebab semua operasi guna bekalan elektrik termasuk bekalan air, loji banyak tutup sebab bekalan elektrik terganggu, begitu juga talian komunikasi,” katanya hari ini

Izham berkata, satu mesyuarat akan diadakan esok bagi memperincikan perkara itu dengan pihak berkaitan.

Sementara itu, TNB berkata usaha usaha sedang giat dijalankan bagi memastikan bekalan elektrik di kawasan-kawasan terlibat dapat disalurkan secara berperingkat, bergantung kepada akses dan keadaan setempat.

Setakat jam 5 petang, bekalan elektrik masih belum dapat diberikan di beberapa kawasan di Selangor yang terjejas ekoran penutupan bekalan elektrik oleh TNB demi keselamatan pengguna setempat.

“Jika banjir sudah surut di kawasan anda tetapi masih belum menerima bekalan elektrik, besar kemungkinan pencawang elektrik yang menyalurkan bekalan elektrik ke premis anda masih belum benar-benar selamat untuk diaktifkan,” kata TNB dalam satu kenyataan.


Tiada istilah ‘nyawa-nyawa ikan’, MN masih hidup, tegas Takiyuddin

Setiausaha Agung PAS, Datuk Seri Takiyuddin Hassan menegaskan tidak ada istilah ‘nyawa-nyawa ikan’ untuk gagasan Muafakat Nasional (MN) selagi tiada pihak membatalkan piagam yang dibentuk dalam kerjasama politik di antara PAS dan UMNO.

Mengulas kenyataan Presiden UMNO, Datuk Seri Ahmad Zahid Hamidi bahawa kerjasama UMNO dan PAS menerusi MN sebagai ‘nyawa-nyawa ikan’, Takiyuddin berkata penubuhan gagasan itu yang berkonsepkan penyatuan ummah bukan satu usaha yang mudah.

Ahli Parlimen Kota Bharu itu berkata penubuhan MN bukan usaha yang mudah, sama ada di pihak PAS atau UMNO yang sebelumnya bertembung sejak puluhan tahun di arena politik negara.

“Saya tidak tahu yang disebut ‘nyawa-nyawa ikan’ itu siapa… sebab MN ada banyak pihak. Namun bagi kita, untuk mewujudkan gagasan MN ini bukan satu usaha yang mudah.

“Alhamdulillah kita berjaya mengorak satu langkah yang berkesan untuk menyatukan umat Melayu dalam satu gagasan iaitu MN.

“Bagi saya, mereka yang terbabit secara langsung mewujudkan MN amat sayang kepada gagasan ini dan orang yang tidak sayang kepada MN atau mengatakan pelbagai itu boleh jadi dia tidak terbabit secara langsung,” katanya menurut laporan BH.

Takiyuddin yang ditemui media pada majlis jamuan Aidilfitri di Pasar Malam Wakaf Che Yeh, di Kota Bharu malam tadi, berkata PAS masih lagi optimis dan yakin MN adalah gagasan terbaik untuk menyatukan rakyat Malaysia dari pelbagai bangsa serta kaum.

Beliau menegaskan, sehingga kini MN masih wujud dan diterima, malah tiada sesiapa pun yang menandatangi perjanjian pembatalan gagasan terbabit.

“Setakat saya tahu, tidak pernah (sesiapa) menandatangani satu dokumen membatalkan MN, dia macam kita buat satu perjanjian antara pihak A dan B, selagi A dan B tak membatalkan perjanjian itu, ia hidup lah.

“Sehingga mana-mana pihak ini membuat satu perjanjian dipanggil ‘revocation’, iaitu membatalkan perjanjian itu, barulah terbatal. Ini tak ada orang membatalkan MN, (bermakna) MN masih hiduplah, tak timbul ‘nyawa-nyawa ikan’, hidup itu hiduplah. Kita kena optimis,” katanya.

Jumaat lalu, Ahmad Zahid dilaporkan berkata, soal masa depan MN wajar dibincangkan di peringkat jawatankuasa PAS dan UMNO sebelum hasil perbincangan dibawa kepada pimpinan kedua-dua parti untuk diputuskan.


Apandi buka mulut, akui diminta wakil Jho Low atur pertemuan

Selepas berdiam diri dan tidak mengeluarkan sebarang kenyataan, akhirnya Tan Sri Mohamed Apandi Ali mengakui bertanggungjawab mengaturkan beberapa pertemuan antara wakil ahli perniagaan Low Taek Jho, atau Jho Low, dengan wakil kerajaan Malaysia.

Media sebelum ini melaporkan bekas Peguam Negara itu menjadi wakil bagi penjenayah rasuah dikehendaki tersebut dalam mengatur penyelesaian bernilai RM1.5 bilion berhubung kes pendakwaan 1Malaysia Development Berhad (1MDB) yang dihadapinya.

Apandi dalam kenyataannya hari ini memberitahu dihubungi oleh firma Washington DC, Kobre & Kim pada akhir Mei lalu, yang meminta bantuannya untuk mengaturkan pertemuan dengan Peguam Negara.

Menurutnya, tujuan pertemuan itu adalah untuk membincangkan pemulangan wang yang didakwa diselewengkan Jho Low daripada 1MDB.

“Saya aturkan beberapa pertemuan, di mana wakil dari Kobre & Kim datang ke Malaysia.

“Dalam pertemuan itu, yang dibuat di Jabatan Peguam Negara (AGC), kerajaan diwakili oleh peguam negara dan pegawainya, serta pegawai kanan SPRM.

“Selepas pertemuan itu, yang ketika itu nampak positif, ia tiba-tiba dibatalkan oleh AGC atas sebab yang hanya mereka tahu,” katanya dalam kenyataan itu.

Semalam, laporan The Edge yang memetik sumber antara lain menyatakan kerajaan telah menolak tawaran Jho Low sebanyak RM1.5 bilion untuk menyelesaikan pertuduhan terhadapnya.

Laporan itu juga mendakwa Apandi menjadi wakil bagi pihaknya.

Terdahulu hari ini, Pejabat Peguam Negara (AGC) mengesahkan Jho Low ada membuat tawaran penyelesaian dengan kerajaan Malaysia.

Namun, AGC berkata semua tawaran tersebut telah ditolaknya.

Jho Low dikaitkan sebagai dalang di sebalik skandal 1MDB dan telah didakwa tanpa kehadiran di mahkamah Amerika Syarikat (AS) dan Malaysia.

Pada 2018, Jabatan Kehakiman AS sudah mendakwa Jho Low dengan konspirasi untuk mengubah berbilion dolar daripada dana kekayaan negara Malaysia, dan konspirasi untuk melanggar Akta Amalan Rasuah Asing Amerika.

Di Malaysia, Jho Low dan rakan sekutunya berdepan lima pertuduhan pengubahan wang haram berjumlah AS$1.03 bilion. Jho Low juga menghadapi pertuduhan pengubahan wang haram berasingan dengan pembantunya Eric Tan Kim Loong sebanyak AS$125.97 juta.

Pada 2020, Suruhanjaya Pencegahan Rasuah Malaysia (SPRM) membawa satu lagi pertuduhan terhadap Jho Low dan rakan-rakannya, kali ini didakwa terlibat dalam konspirasi jenayah bagi membolehkan Najib menggunakan kedudukannya untuk menerima rasuah berjumlah RM60,629,839.43.

Jho Low berulang kali mendakwa dirinya tidak bersalah dan pada wawancara 2020 dia mendakwa hanyalah menjadi perantara dalam urusan 1MDB.

Sebelum ini semasa perbicaraan 1MDB melibatkan Najib, bekas Pengarah Bukan Eksekutif 1MDB, Tan Sri Ismee Ismail, menyifatkan bekas Perdana Menteri Datuk Seri Najib Razak mempunyai hubungan rapat dengan Jho Low.

Ismee berkata demikian ketika menjawab soalan Timbalan Pendakwa Raya, Datuk Seri Gopal Sri Ram, mengenai apa yang dapat saksi itu rumuskan daripada hubungan kedua-dua individu berkenaan melalui pemerhatian ketika beliau (Ismee) berada dalam Lembaga Pengarah 1MDB antara 2009 dan 2016.

“Saya percaya ia adalah hubungan yang rapat,” katanya pada perbicaraan di Mahkamah Tinggi.

Ditanya sama ada beliau mengetahui secara peribadi mengenai butiran bagaimana kedua-dua individu itu berkongsi dana 1MDB, Ismee yang juga saksi pendakwaan ke-13 berkata, beliau tiada pengetahuan mengenainya.

Najib kini sedang menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB, serta 21 pertuduhan pengubahan wang haram membabitkan jumlah sama.


Penduduk Kedah rentas negeri ke Perlis akan diambil tindakan

Tindakan tegas akan diambil terhadap penduduk Kedah yang cuba merentas negeri ke Perlis tanpa kebenaran sehingga menyebabkan peningkatan kes Covid-19 ketika ini, kata Polis.

Ketua Polis Kedah, Datuk Kamarul Zaman Mamat menyifatkan tindakan tidak bertanggungjawab tersebut dipandang serius pihaknya kerana ia menjadi punca penularan semula di Perlis dan akan berbincang dengan Kementerian Kesihatan (KKM) bagi memastikan tahap pematuhan prosedur operasi standard (SOP) dipatuhi.

“Kita akan siasat dan semak individu yang dipercayai merentas negeri tanpa kebenaran dan didapati positif COVID-19 di Perlis.

“Jika ada penduduk negeri ini yang didapati rentas negeri ke Perlis tanpa kebenaran dan menyebabkan jangkitan virus itu di sana (Perlis), polis tidak teragak-agak mengambil tindakan tegas, termasuk kompaun,” katanya lapor sebuah portal

Kamarul Zaman berkata, pihaknya juga akan melakukan pemantauan dan rondaan di kawasan lorong tikus yang dikenal pasti digunakan penduduk Kedah untuk menyeberang masuk ke Perlis.

Sebelum ini, Ketua Pengarah Kesihatan, Tan Sri Dr Noor Hisham Abdullah, dilaporkan berkata kes jangkitan harian Covid-19 di Perlis didapati melonjak ke paras tertinggi akibat aktiviti rentas negeri secara haram.

Katanya, sebanyak 200 kes Covid-19 dilaporkan di Perlis semalam, dipercayai akibat aktiviti rentas negeri secara haram dilakukan penduduk tempatan dari Kedah.


Lokasi majlis buka puasa di MAEPS bersama MB Kedah dibatalkan pula, arahan siapa?

Penganjuran majlis berbuka puasa bersama Menteri Besar Kedah, Datuk Seri Muhammad Sanusi Md. Nor pada 9 April berdepan halangan susulan pemilik dewan membatalkan tempahan.

Sanusi dijadualkan mengadakan majlis berbuka puasa bersama warga Kedah yang tinggal di perantauan pada 9 April di Dewan MAEPS, Serdang tetapi bagaimanapun pada saat akhir pihak penganjur memaklumkan terpaksa mencari lokasi baharu.

Sumber daripada penganjur memberitahu Agenda Daily tempahan sudah dibuat awal tetapi bagaimanapun dimaklumkan kini terpaksa mencari lokasi baharu.

“Sepatutnya tidak ada masalah kerana tempahan sudah dibuat awal, tetapi pada saat akhir pihak penganjur dimaklumkan tempahan dewan dibatalkan,” kata sumber.

Sumber juga tidak menolak pihak berkuasa menerima arahan daripada pihak atasan supaya membatalkan sewaan dewan di MAEPS.

Terdahulu, Sanusi juga mendedahkan dilarang daripada menghadiri sebarang majlis dan program kerajaan persekutuan.

Menurut Sanusi, ia termasuk Pameran Antarabangsa Maritim dan Aeroangkasa Langkawi 2023 (Lima) yang berlangsung di Langkawi dari 23 hingga 27 Mei ini.

“Keputusan terbaharu Kabinet Perdana Menteri Ke-10 adalah melarang Menteri Besar Kedah daripada apa jua program kerajaan persekutuan termasuk Lima di Langkawi.

“Apa boleh buat? Kalau panas, jangan koyak,” dakwanya dengan sindiran yang sinis di akaun media sosialnya.

Untuk rekod, Sanusi merupakan pengarah pilihan raya bagi Perikatan Nasional (PN) pada enam Pilihan Raya Negeri (PRN) nanti.


Mangsa banjir di Pahang, Selangor naik

Mangsa banjir yang ditempatkan di pusat pemindahan sementara (PPS) di Pahang dan Selangor meningkat malam tadi manakala Kuala Lumpur dan empat negeri lain menunjukkan penurunan.

Bernama melaporkan, Di PAHANG, Sekretariat Jawatankuasa Pengurusan Bencana Negeri melaporkan jumlah mangsa banjir kembali meningkat kepada 38,086 orang di 270 PPS di sembilan daerah setakat 8 malam tadi, berbanding 36,841 orang di 267 PPS petang semalam,

Setakat ini, daerah Kuantan mencatatkan bilangan mangsa tertinggi diikuti Temerloh, Bentong, Bera, Jerantut, Pekan, Lipis, Maran dan Raub.

Di SELANGOR, Info Bencana Jabatan Kebajikan Masyarakat (JKM) melaporkan setakat 8.13 malam, sebanyak 22,015 mangsa banjir daripada 5,773 keluarga ditempatkan di 109 PPS, menunjukkan peningkatan, berbanding 21,385 mangsa banjir daripada 5,510 keluarga petang semalam.

Dalam pada itu, paras Sungai Langat di Bukit Changgang, Kuala Langat kini berada di paras bahaya dengan ketinggian 4.6 meter setelah melebihi aras ditetapkan iaitu 4.2 meter setakat 7.45 malam tadi.

Di NEGERI SEMBILAN, Pengarah Angkatan Pertahanan Awam Malaysia negeri Lt Kol (PA) Mohd Syukri Madnor berkata mangsa banjir di negeri itu menurun kepada 327 individu daripada 88 keluarga di lima PPS bagi daerah Seremban dan Jelebu setakat 8 malam tadi.

Di PERAK, jumlah mangsa banjir malam ini sedikit berkurangan iaitu sebanyak 252 orang daripada 70 keluarga berbanding 257 orang daripada 72 keluarga petang semalam yang ditempatkan di dua PPS di daerah Hilir Perak.

Jurucakap Angkatan Pertahanan Malaysia (APM) dan Sekretariat Jawatankuasa Pengurusan Bencana Perak berkata 109 mangsa masih berada di PPS Dewan Bandaran Teluk Intan dan 143 lagi berada di PPS Dewan Sekolah Menengah Abdul Rahman Talib.

Jumlah mangsa banjir di KELANTAN juga menunjukkan penurunan setakat 9 malam tadi, apabila 1,559 orang daripada 532 keluarga ditempatkan di lapan PPS di Pasir Mas, berbanding 1,782 orang daripada 603 keluarga, petang semalam.

Portal rasmi info banjir Jabatan Pengairan dan Saliran (JPS) pula melaporkan hanya dua sungai utama berada pada paras bahaya melibatkan jajahan Pasir Mas iaitu Sungai Golok di Rantau Panjang merekodkan bacaan 9.18 meter (m) dan Sungai Kelantan di Rantau Panjang (9.14 m).

Sementara itu di KUALA LUMPUR, sebanyak 312 orang daripada 75 keluarga ditempatkan di dua PPS, manakala mangsa banjir di MELAKA kekal 150 orang daripada 37 keluarga yang ditempatkan di tiga PPS di Alor Gajah dan Jasin, setakat 8 malam tadi.


Kes Bung Moktar, isteri: CEO tak tahu Felcra labur RM50 juta, kata saksi

Mahkamah Sesyen Kuala Lumpur hari ini diberitahu bahawa cadangan Felcra untuk melabur RM50 juta dalam unit amanah Public Mutual Berhad, dibuat tanpa pengetahuan bekas Ketua Pegawai Eksekutifnya (CEO) Datuk Ramlee Abu Bakar kerana wujud ‘perang dingin’ dalam agensi berkenaan.

Bekas Pengurus Besar Kumpulan Kewangan (CFO) Mohd Azmy Abu Samah, 54, berkata beliau tidak memaklumkan mengenai cadangan pelaburan itu, selepas mengadakan perbincangan dengan Ketua Pegawai Pelaburan (CIO) Datuk Zulkarnain Md Eusope.

“Apabila saya berbincang dengan CIO (Zulkarnain) saya katakan perkara ini, (cadangan pelaburan) perlu dibawa kepada Majlis Pengurusan Tertinggi (MPT) tetapi Zulkarnain berkata jika melalui CEO (Datuk Ramlee), beliau tidak akan proses kerana kononnya ia daripada Datuk Seri Bung Moktar Radin, yang ketika itu pengerusi Felcra.

“Datuk Zulkarnain masuk setahun awal daripada saya, jadi beliau lagi arif dengan ‘budaya’ di Felcra. Beliau nasihatkan saya mengenai ‘cold war’ antara ‘old team’ dan ‘new team’. Saya masih baru, ada kemungkinan hubungan pengerusi (Bung Moktar) dan CEO (Ramlee) kurang menarik,” katanya seperti dilapor Bernama.

Saksi pendakwaan ke-26 itu berkata demikian semasa pemeriksaan utama oleh Timbalan Pendakwa Raya Mohd Sophian Zakaria, pada perbicaraan kes rasuah membabitkan Bung Moktar dan isterinya, Datin Seri Zizie Izette Abdul Samad di hadapan Hakim Rozina Ayob.

Menyentuh mengenai adakah perkara ini dimaklumkan kepada CEO yang ketika itu ialah Ramlee, Mohd Azmy berkata beliau tidak memaklumkannya tetapi mungkin Pengurus Kanan Kawalan Kredit Felcra Azriman Ridouan, yang memberitahu perkara tersebut kepada Ramlee.

Menurut Mohd Azmy, pelaburan berkaitan pertanian atau perniagaan utama akan dibawa ke MPT tetapi pelaburan RM50 juta tidak dibawa ke MPT, kerana CEO tidak arif dalam bidang berkenaan (pelaburan).

Mohd Azmy berkata beliau mendengar nasihat Zulkarnain walaupun sama pangkat dengannya, kerana beliau mendapat tahu bahawa cadangan pelaburan sebelum ini dimasukkan ke dalam ‘cold storage’ apabila ia diserahkan kepada Ramlee.

Disoal Mohd Sophian adakah cadangan pelaburan itu dimaklumkan kepada Ramlee, saksi itu menjawab, “Saya tidak maklumkan cadangan pelaburan itu kepada Ramlee, namun saya tidak pasti Azriman ada memaklumkan mengenai perkara itu.”

Sementara itu, Mohd Azmy memberitahu mahkamah bahawa Bung Moktar ada memintanya untuk melihat sama ada ada Felcra boleh membuat pelaburan berkenaan, sebulan selepas perunding unit amanah Norhaili Ahmad Mokhtar, datang ke pejabatnya dan membuat pembentangan mengenai pelaburan tersebut.

“Selepas pertemuan dengan Norhaili di pejabat, Datuk Bung ada tanya dia (Norhaili) ada datang atau tidak. Saya beritahu dia ada datang dan buat pembentangan (mengenai produk unit amanah). Saya beritahu setakat ini saya tidak boleh buat apa-apa, kerana pada waktu itu tengah sibuk dengan praaudit dan belanjawan untuk tahun depan.

“Selepas itu, Datuk Bung beritahu saya, tengok-tengokkanlah kalau boleh..,” katanya yang turut memaklumkan Bung Moktar telah memperkenalkan Norhaili kepadanya ketika beliau hadir pada majlis jamuan hari raya di rumah Ahli Parlimen Kinabatangan itu.

Disoal Mohd Sophian apakah tindakan lanjut Mohd Azmy selepas menerima arahan daripada Bung Moktar supaya ‘tengok-tengok’ (pelaburan unit amanah Public Mutual) itu, Mohd Azmy berkata beliau terus meminta Azriman supaya membuat kajian berhubung pelaburan unit amanah, serta melihat keadaan pasaran unit amanah, situasi bursa dan perbandingan dengan syarikat-syarikat lain.

“Hasil analisis tersebut mendapati keadaan pasaran pada ketika itu telah jatuh, dan ini adalah masa terbaik untuk membuat pelaburan dalam unit amanah,” katanya.

Saksi itu berkata beliau kemudian mengambil pendekatan untuk melihat kedudukan kewangan Felcra, setelah dimaklumkan oleh Azriman bahawa ejen pelaburan Public Mutual Madhi Abdul Hamid, ada bertanyakan sama ada Felcra berminat untuk membuat pelaburan dalam unit amanah.

“Saya meminta Azriman dan Mariah Husain (pengurus besar kewangan Felcra) untuk membuat simulasi, dan menyediakan kertas kerja cadangan untuk pelaburan unit amanah itu,” katanya.

Prosiding bersambung esok.

Pada 3 Mei 2019, Bung Moktar, 64, mengaku tidak bersalah atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar yang merupakan Pengerusi Bukan Eksekutif Felcra ketika itu, didakwa menerima rasuah daripada Madhi menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Beliau juga mengaku tidak bersalah menerima suapan wang tunai RM335,500 daripada Norhaili di bawah nama Zizie Izette atas sebab serupa dan di tempat sama pada 19 Jun 2015 manakala Zizie Izette, 44, mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Jawatankuasa Pilihan Khas bermesyuarat minggu depan bincang isu bos SPRM

Satu mesyuarat akan diadakan Jawatankuasa Pilihan Khas Bagi Agensi-Agensi Bawah Jabatan Perdana Menteri bagi meneliti kontroversi yang menjadi modal blok pembangkang menyerang Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.

Mesyuarat tersebut dipanggil menerusi satu satu pekeliling bertarikh 11 Januari 2022 (hari ini) kepada sembilan Ahli Parlimen (MP) yang menganggotai jawatankuasa itu, memaklumkan mesyuarat berkenaan akan diadakan pada Rabu depan jam 2 petang.

Dalam pekeliling tersebut, Setiausaha Dewan Rakyat Dr Nizam Mydin Bacha Mydin memaklumkan mesyuarat pertama jawatankuasa berkenaan bagi 2022 akan berlangsung di Bilik Jawatankuasa 2, Aras 2, Bangunan Blok Utama Parlimen.

“Mesyuarat ini bertujuan membincangkan isu pemilikan saham syarikat oleh Ketua Pesuruhjaya SPRM,” katanya dalam pekeliling itu yang mula diterima ahli jawatankuasa berkenaan hari ini.

Nizam Mydin dalam pekeliling itu turut meminta semua ahli jawatankuasa berkenaan untuk menjalani ujian kendiri Covid-19 menggunakan kaedah RTK Ag Saliva di Klinik Parlimen pada 19 Januari sebelum menghadiri mesyuarat.

“Ahli-ahli Yang Berhormat juga dikehendaki mematuhi prosedur operasi standard (SOP) oleh Parlimen Malaysia ketika berada di Kompleks Parlimen,” katanya.

Surat pekeliling jemputan mesyuarat itu dimuat naik oleh MP Kota Kinabalu daripada DAP, Chan Foong Hin, dalam Facebook.

Jawatankuasa Pilihan Khas Bagi Agensi-Agensi Bawah Jabatan Perdana Menteri dipengerusikan oleh MP Kuala Krai, Abdul Latiff Abdul Rahman.

Selain Foong Hin, ia turut dianggotai MP Pasir Salak, Datuk Seri Tajuddin Abdul Rahman (UMNO); MP Parit, Datuk Mohd Nizar Zakaria (UMNO); MP Baram, Anyi Ngau (Gabungan Parti Sarawk); dan MP Setiu, Shaharizukirnain Abd Kadir (PAS).

Seterusnya, MP Selayang, William Leong Jee Keen (PKR); MP Kota Melaka, Khoo Poay Tiong (DAP); dan MP Sepanggar, Datuk Mohd Azis Jamman (Warisan).


Penipu politik tak layak diangkat jadi Perdana Menteri, kata Hadi Awang

Presiden PAS Datuk Seri Abdul Hadi Awang membidas individu yang masih bermain politik menipu rakyat yang lemah dengan menenggelamkan janji kosong Pilihan Raya Umum Ke-14 (PRU14) lalu dengan perbalahan siapa yang patut diangkat menjadi Perdana Menteri.

Tanpa merujuk kepada mana-mana pihak, beliau diyakini membidas Pakatan Harapan (PH) yang gagal menunaikan janji manifesto PRU14, tetapi sekarang ini mendakwa mampu pula menyelesaikan masalah Covid-19, sedangkan belum ada negara yang berjaya menanganinya.

“Adakah mereka yang sebegitu rupa masih boleh dipercayai, apabila secara tiba-tiba bertempik dengan berdemonstrasi dan mengangkat slogan gagah perkasa kononnya mampu menghadapi wabak yang melanda seluruh dunia hari ini.

“Sedangkan mereka baru sahaja menipu rakyat dengan janji manifesto yang tidak mampu ditunaikan? Berpolitik tidak seharusnya menjadi seperti penjual ubat yang menipu pelanggan, dengan menggunakan cara kotor yang diharamkan.

“Mungkin politik yang diamalkannya berpisah daripada sempadan agama dan moral yang luhur, suatu sifat yang tidak boleh diterima oleh masyarakat yang beragama, berakhlak dan berakal sihat. Inilah sebenarnya yang dinamakan dengan politik yang kotor,” katanya dalam kenyataan hari ini.

Ahli Parlimen Marang itu berkata rakyat telah diperbodohkan dengan cara menyebar masalah yang belum selesai di seluruh dunia sebagai alasan kegagalan sekali gus menutup lebih banyak kejayaan yang dicapai.

“Lebih parah sekiranya gerakan yang merosakkan masyarakat ini didalangi oleh musuh agama, negara dan bangsa yang bersedia memberikan seberapa banyak sumbangan kepada sesiapa sahaja yang bersedia menjadi tentera upahannya. Lebih malang lagi, apabila penganut Islam berwalikan (bertuankan) kepadanya,” katanya.

Sehubungan itu Hadi mengajak seluruh rakyat bersatu dalam menghadapi wabak penyakit pemikiran dan kefahaman yang lebih berbahaya daripada wabak Covid-19.

Katanya kerajaan (PH) yang tidak bermoral itu telah berjaya dijatuhkan dengan bantuan mereka yang sedar dan kemudian diganti dengan kerajaan (Perikatan Nasional) yang lebih bertanggungjawab dengan penuh kesabaran dan menunaikan kewajipan kepada rakyat tanpa sebarang janji manis.

Memetik peristiwa Isra’ dan Mi’raj Rasulullah SAW, beliau berkata perbuatan berbohong dan menipu demi mencapai cita-cita hingga menghalalkan segala cara adalah penyakit yang wajib dijauhkan dan tidak layak memimpin negara dan rakyat.


Keputusan rayuan pindah kes rasuah Guan Eng ditangguhkan

Keputusan berhubung rayuan bekas Ketua Menteri Pulau Pinang, Lim Guan Eng yang memohon untuk memindahkan perbicaraan kes rasuahnya ke Mahkamah Tinggi ditangguhkan ke satu tarikh yang belum ditetapkan.

Keputusan penangguhan tersebut dibuat panel tiga hakim yang diketuai Hakim Datuk Nor Bee Ariffin selepas selesai sesi hujahan pihak terlibat.

“Kami memerlukan masa untuk meneliti hujahan. Walaupun kes akan sambung bicara pada minggu hadapan, keputusan kami akan dibuat selepas itu,” katanya dipetik laporan portal Utusan Malaysia.

Turut bersidang bersama beliau ialah Hakim Datuk Che Mohd. Ruzima Ghazali dan Hakim Datuk Hashim Hamzah.

Kes rasuah pembinaan terowong dasar laut dan jalan utama negeri membabitkan mula dibicarakan sejak 12 Julai di hadapan Hakim Mahkamah Sesyen Azura Alwi dan sudah lapan orang saksi dipanggil memberi keterangan.

Perbicaraan kes itu dijadualkan bersambung 1 November ini dan difahamkan pihak pendakwaan akan memanggil saksi baharu.

Mengikut pertuduhan pindaan pertama, Guan Eng, 61, didakwa sebagai seorang pegawai badan awam iaitu Ketua Menteri Pulau Pinang telah menggunakan kedudukannya untuk menerima suapan bagi dirinya sendiri wang berjumlah RM3.3 juta dengan mengambil tindakan bagi membantu syarikat milik Datuk Zarul Ahmad Mohd. Zulkifli yang dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6.3 bilion.

Kesalahan itu didakwa dilakukan antara Januari 2011 dan Ogos 2017 di Pejabat Ketua Menteri Pulau Pinang, Tingkat 28, KOMTAR, Georgetown, Pulau Pinang mengikut Seksyen 23(1) Akta SPRM yang membawa hukuman penjara maksimum 20 tahun dan denda tidak kurang daripada lima kali ganda nilai suapan atau RM10,000, mana yang lebih tinggi, jika sabit kesalahan.

Bagi pertuduhan pindaan kedua, Guan Eng didakwa semasa menjawat jawatan Ketua Menteri Pulau Pinang telah meminta suapan iaitu balasan berjumlah 10 peratus daripada keuntungan yang akan diperoleh kelak daripada Zarul sebagai upah bagi melakukan perkara yang dicadangkan iaitu membantu syarikat milik ahli perniagaan tersebut dilantik untuk projek sama.

Guan Eng dituduh melakukan perbuatan itu berhampiran Hotel The Gardens, Lingkaran Syed Putra, Mid Valley City, di sini pada Mac 2011, antara pukul 12.30 pagi hingga 2 pagi, mengikut Seksyen 16 Akta SPRM yang membawa hukuman penjara hingga 20 tahun atau denda tidak kurang daripada lima kali ganda nilai suapan atau RM10,000, mana yang lebih tinggi, jika sabit kesalahan.


Presiden PAS disiasat Bukit Aman selepas ceramah dalam PRK

Bukit Aman sedang menyiasat Presiden PAS, Tan Sri Tuan Guru Abdul Hadi Awang ekoran kenyataannya semasa ceramah di kempen Pilihan Raya Kecil (PRK) Simpang Jeram baru-baru ini.

Hadi sedia memberi kerjasama dengan pihak berkuasa sepenuhnya selepas terdapat laporan polis dibuat penyokong Pakatan Harapan (PH) terhadap pemimpin utama PAS itu.

Menurut Setiausaha Politiknya, Syahir Sulaiman, pihaknya telah dihubungi Bukit Aman untuk mendapatkan keterangan daripada Tuan Guru Abdul Hadi Awang, berhubung suatu laporan polis terhadap ucapan beliau dalam kempen pilihan raya di Simpang Jeram, Johor.

“Perkara ini telah pun dimaklumkan kepada Tan Sri Tuan Guru, dan beliau menyatakan kesediaan untuk memberikan kerjasama sepenuhnya kepada Bukit Aman,” katanya dalam satu kenyataan.

Malah, katanya sebelum ini Hadi telah pun memberikan keterangan kepada Bukit Aman, termasuklah menyerahkan peranti (telefon bimbit) milik pengendali akaun Facebook rasmi beliau (Setiausaha Akhbar) kepada pihak Bukit Aman dan Suruhanjaya Komunikasi dan Multimedia Malaysia (SKMM) bagi membantu siasatan.

“Dalam hal ini, Tan Sri Tuan Guru menaruh kepercayaan penuh terhadap profesionalisme pihak PDRM dan SKMM dalam menjalankan tugas dan siasatan,” ujarnya yang juga Ahli Parlimen Bachok itu.


MP Baling nafi sebar audio rakaman fitnah Anwar, beri penjelasan

Dakwaan kononnya menjadi dalang dalam memfitnah Datuk Seri Anwar Ibrahim berhubung pelantikannya sebagai Perdana Menteri (PM) adalah tidak benar, kata Hassan Saad.

Ahli Parlimen (MP) Baling itu menjelaskan tidak mengenali wanita dalam rakaman audio yang didakwa membuat fitnah terhadap Anwar kononnya wujud pengaruh Israel sehingga disaman oleh Pengerusi Pakatan Harapan (PH) itu.

“Saya tidak tahu siapa yang melakukan (audio) itu, saya juga tidak tahu siapa wanita dalam rakaman tersebut walaupun dia ada sebut nama saya.

“Dalam ceramah kempen PRU-15 (Pilihan Raya Umum Ke-15) pun saya tak pernah sebut seperti didakwa wanita terbabit,” katanya ketika dihubungi di sini pada Selasa.

Pada Isnin, tular rakaman audio berdurasi 58 saat yang mana seorang wanita bercakap dalam dialek utara, mengulas mengenai pelantikan Anwar sebagai PM yang didakwa dipengaruhi Israel.

Terdahulu, Anwar menghantar notis tempoh tiga hari kepada Hassan memintanya membuat permohonan maaf tanpa syarat berhubung hantaran audio di Twitter yang mendakwa kononnya beliau mempunyai hubungan dengan Israel.

Menerusi notis tuntutan yang dikeluarkan hari ini oleh firma guaman SN Nair and Partners kepada MP Perikatan Nasional itu, Anwar juga memohon penarikan balik dakwaan hantaran berunsur fitnah bertarikh dua hari lalu.

Menurut salinan surat itu Anwar mendakwa dia difitnah dalam audio yang dimuat naik oleh pemegang akaun Twitter bernama ‘Mohd Ropi Mat Sin’.

Presiden PKR itu juga berkata audio itu turut dipetik oleh pengguna akaun Twitter bernama ‘Pemikir Malaysia’ yang mendapat tontonan melebihi 431,500 kali, reaksi ‘like’ melebihi 4,800 kali perkongsian melebihi 3,300 kali dan petikan tweet melebihi 1,400 kali setakat ini.


Mangsa banjir terima rebat 100 peratus ‘one off’ bil elektrik

Rebat 100 peratus secara sekali beri atau one-off bagi bil elektrik bulan Disember diberikan kepada pengguna domestik bagi meringankan beban mangsa banjir, kata Perdana Menteri Datuk Seri Ismail Sabri Yaakob.

Beliau berkata sebanyak 72,000 pelanggan domestik terjejas akan menerima manfaat daripada rebat yang akan diberi Tenaga Nasional Berhad (TNB), menurut laporan Bernama.

“Ini tidak melibatkan kilang, ia untuk rumah-rumah. Ini lanjutan kepada bantuan yang diberikan, jadi bil elektrik Disember diberikan rebat.

“…Saya juga telah minta TNB untuk membantu kediaman milik B40 yang terjejas akibat banjir apabila bekalan elektrik disambung semula,” katanya.

Terdahulu, Ismail Sabri meninjau kerja-kerja pembersihan pascabanjir di Taman Sri Nanding dan Kampung Dusun Tua hari ini.

Beliau berkata sejak Jumaat lepas, syarikat utiliti itu telah melaksanakan kerja pemeriksaan pendawaian percuma di rumah terjejas banjir di Selangor, Pahang dan Kuala Lumpur.

Selain itu, Ismail Sabri berkata Perusahaan Otomobil Kedua Sdn Bhd (Perodua) akan menyediakan servis menunda kenderaan secara percuma bagi kenderaan Perodua berdasarkan insurans kenderaan itu.

Beliau berkata bayaran upah buruh untuk membaiki dan servis kenderaan yang dihantar ke pusat servis Perodua adalah percuma dan bayaran alat ganti pula diberikan diskaun 50 peratus.

“Saya difahamkan Menteri Kewangan Tengku Datuk Seri Zafrul Tengku Abdul Aziz akan berunding lagi dengan syarikat-syarikat kereta yang lain seperti Proton (Proton Holdings Bhd) dan sebagainya.

“Saya harap syarikat-syarikat lain boleh mengikut apa yang dilakukan oleh Perodua dan kalau lebih baik daripada itu pun kami mengalu-alukan,” katanya.

Beliau turut memaklumkan kerajaan bakal menambah peruntukan bagi membaiki kerosakan kediaman dan infrastruktur akibat banjir sebagai tambahan kepada peruntukan awal RM100 juta.


Saya masih ‘poster boy’ BN kata Ismail Sabri

Perdana Menteri sementara Datuk Seri Ismail Sabri Yaakob sekali lagi mengingatkan bahawa beliau masih calon perdana menteri dan ‘poster boy’ BN jika gabungan itu kembali menguasai Putrajaya selepas Pilihan Raya Umum ke-15 (PRU-15).

Berkata pada sidang media selepas pencalonan di Parlimen Bera semalam, beliau menegaskan tiada sebarang perubahan terhadap keputusan yang sudah dibuat partinya itu, April lalu.

“Saya masih lagi ‘poster boy’ dan calon Perdana Menteri BN selepas PRU-15. Setakat ini tidak ada keputusan daripada MT UMNO yang mengatakan sebaliknya (tukar calon Perdana Menteri) dan baru-baru ini lebih 156 daripada 190 Bahagian UMNO membuat usul mencadangkan saya sebagai calon perdana menteri.

“Perkara (keputusan sebagai calon perdana menteri) itu tidak ‘reversed’ dan tak ada mesyuarat (dalam parti) yang memutuskan sebaliknya (tukar calon perdana menteri), maka apa yang diputuskan sebelum ini kekal,” katanya.

Ketika ditanya soal spekulasi wujud pakatan antara Presiden UMNO, Datuk Seri Ahmad Zahid Hamidi dengan ketua pembangkang, Datuk Seri Anwar Ibrahim untuk membentuk kerajaan selepas PRU-15, beliau hanya menjawab tidak pasti.

“Saya tak pasti… kita tak dengarlah perkara itu… spekulasi (timbul) macam-macam” katanya.


Apa hubungan istimewa Apandi dengan Jho Low? soal DAP kepada bekas AG

Ahli Parlimen DAP mempersoalkan hubungan istimewa bekas Peguam Negara Tan Sri Mohamad Apandi Ali dengan penjenayah dikehendaki negara, Low Taek Jho atau Jho Low.

Apandi sebelum ini mengakui menjadi wakil perantara bagi Jho Low dengan kerajaan Malaysia dalam penyelesaian RM1.5 bilion bagi menutup pertuduhan dalam kes 1Malaysia Development Berhad (1MDB), bagaimanapun Pejabat Peguam Negara (AGC) semalam juga mengesahkan sudah menolak tawaran tersebut.

Pengerusi DAP, Lim Guan Eng mendesak supaya Apandi menjelaskan hubungan istimewanya dengan Jho Low sehingga sanggup menjadi wakil perantara kepada ahli perniagaan dikehendaki itu.

“Adakah Mohamad Apandi Ali menjelaskan hubungannya dengan Jho Low selain menerangakan faedah yang diterima daripada hubungannya dengan Jho Low itu,” kata Guan Eng dalam satu kenyataan hari ini.

Lim berkata pihak berkuasa Malaysia gagal mengesan Jho LOw yang merupakan orang dikehendaki dengan notis merah Interpol, dan telah didakwa ‘tanpa hadir’ di mahkamah Amerika Syarikat (AS) serta Malaysia berhubung peranannya dalam skandal 1MDB, tetapi Jho Low sendiri tidak mempunyai masalah untuk mencari Idrus malah wakilnya juga dapat memastikan pertemuan dengan AGC.

“Adalah salah apabila Idrus membenarkan AGC bertemu dengan wakil Jho Low. Daripada memburu Jho Low, Idrus harus menjelaskan mengapa AGC sanggup bertemu dengan wakil Jho Low.

“Adakah Idrus tidak menghantar mesej yang salah bahawa pegawai tertinggi undang-undang Malaysia sanggup menangani penyangak dan pelarian yang dikehendaki daripada menegakkan undang-undang tanpa rasa takut atau pilih kasih?” soal Ahli Parlimen Bagan itu.

Guan Eng juga membangkitkan tindakan Apandi pada 2016 lalu yang membersihkan bekas Perdana Menteri Datuk Seri Najib Razak daripada sebarang salah laku membabitkan 1MDB.

Lim menegaskan bahawa tidak sepatutnya ada sebarang penyelesaian dengan Jho Low berhubung dakwaan jenayahnya, dan berkata:

“DAP membantah sebarang perjanjian dengan Jho Low dan pembayaran sama ada RM1.5 bilion atau sebarang jumlah wang sebagai pertukaran untuk membebaskan ahli perniagaan itu daripada sebarang jenayah yang dilakukan.

“Ini bukan sahaja tidak bermoral dan tidak beretika tetapi juga salah di sisi undang-undang. Lagipun, semua aset Jho Low berjumlah berbilion ringgit boleh dirampas apabila didakwa dan disabitkan kesalahan.”

Selain itu, Pengerusi Biro Perundangan Kebangsaan DAP, Ramkarpal Singh juga mendesak Apandi supaya tampil mendedahkan semua maklumat berhubung pertemuan yang diatur itu, adakah ia bertujuan untuk membebaskan Jho Low daripada semua pertuduhan jenayah dihadapinya.

“Apandi perlu memberi penjelasan sama ada beliau dibayar Jho Low bagi perkhidmatan diberikannya. Jika dibayar, persoalan yang timbul adalah adakah pembayaran itu dibuat menggunakan dana 1MDB?.

“Adalah aneh bahawa orang yang pernah berminat untuk membawa pulang Jho Low bagi menghadapi pertuduhan di Malaysia kini terlibat dalam rundingan penyelesaian dengannya,” kata Ramkarpal yang juga Ahli Parlimen Bukit Gelugor itu.

Semalam Apandi mengakui bertanggungjawab mengaturkan beberapa pertemuan antara wakil Jho Low dengan wakil kerajaan Malaysia.

Media sebelum ini melaporkan bekas Peguam Negara itu menjadi wakil bagi penjenayah rasuah dikehendaki tersebut dalam mengatur penyelesaian bernilai RM1.5 bilion berhubung kes pendakwaan 1MDB yang dihadapinya.

Apandi dalam kenyataannya memberitahu dihubungi oleh firma Washington DC, Kobre & Kim pada akhir Mei lalu, yang meminta bantuannya untuk mengaturkan pertemuan dengan Peguam Negara.

Menurutnya, tujuan pertemuan itu adalah untuk membincangkan pemulangan wang yang didakwa diselewengkan Jho Low daripada 1MDB.

“Saya aturkan beberapa pertemuan, di mana wakil dari Kobre & Kim datang ke Malaysia. Dalam pertemuan itu, yang dibuat di Jabatan Peguam Negara (AGC), kerajaan diwakili oleh peguam negara dan pegawainya, serta pegawai kanan Suruhajaya Pencegahan Rasuah Malaysia (SPRM).

“Selepas pertemuan itu, yang ketika itu nampak positif, ia tiba-tiba dibatalkan oleh AGC atas sebab yang hanya mereka tahu,” katanya dalam kenyataan itu.

Jho Low dikaitkan sebagai dalang di sebalik skandal 1MDB dan telah didakwa tanpa kehadiran di mahkamah Amerika Syarikat (AS) dan Malaysia.

Pada 2018, Jabatan Kehakiman AS sudah mendakwa Jho Low dengan konspirasi untuk mengubah berbilion dolar daripada dana kekayaan negara Malaysia, dan konspirasi untuk melanggar Akta Amalan Rasuah Asing Amerika.

Di Malaysia, Jho Low dan rakan sekutunya berdepan lima pertuduhan pengubahan wang haram berjumlah AS$1.03 bilion. Jho Low juga menghadapi pertuduhan pengubahan wang haram berasingan dengan pembantunya Eric Tan Kim Loong sebanyak AS$125.97 juta.


SPRM siasat hakim Mohd Nazlan bertentangan Perlembagaan: Majlis peguam

Majlis Peguam Malaysia berkata siasatan Suruhanjaya Pencegahan Rasuah Malaysia (SPRM) terhadap Hakim Mahkamah Rayuan Datuk Mohd Nazlan Mohd Ghazali adalah tindakan yang bertentangan dengan Perlembagaan.

Presidennya Karen Cheah Yee Lynn berkata siasatan itu melanggar doktrin pengasingan kuasa dan juga menjejaskan kebebasan institusi kehakiman.

Dalam satu kenyataan beliau berkata:

“Ada mekanisme ditetapkan bagi menangani isu ini dan … sebarang percubaan oleh pihak tidak bertanggungjawab boleh dilihat sebagai menjejaskan keyakinan orang ramai terhadap institusi kehakiman.

“Perkara 125 Perlembagaan Persekutuan menyediakan cara khusus yang membolehkan sebarang aduan salah laku kehakiman ditangani dalam suatu cara tertentu yang akan memastikan keyakinan orang ramai terhadap institusi kehakiman berterusan.

“Tanpa keyakinan yang diperlukan diterapkan kepada insitiusi kehakiman sebagai sebuah institusi, pentadbiran sistem kehakiman tidak akan mendapat penghormatan dan penerimaan yang penting terhadap keberkesanan operasinya dalam pentadbiran kehakiman kita.”

Hakim Mohd Nazlan telah membuat satu laporan polis pada 21 April berhubung artikel berita disiarkan portal Malaysia Today yang mendakwa beliau sedang disiasat berhubung pemindahan wang yang tidak dapat dijelaskan ke dalam akaun banknya.

Pejabat Ketua Pendaftar Mahkamah Persekutuan dalam satu kenyataan berkata Mohd Nazlan menafikan “tuduhan-tuduhan palsu, tidak berasas serta berniat jahat” yang bertujuan menjatuhkan kredibiliti beliau sebagai seorang Hakim Mahkamah Rayuan.

Pejabat itu memandang serius tuduhan serta komen sedemikian, dan mengingatkan orang ramai bahawa tuduhan terhadap badan kehakiman bertujuan untuk mengganggu gugat kes-kes yang sedang dalam proses perbicaraan, adalah satu pelanggaran prinsip sub judice.

Majlis Peguam juga berpendapat siasatan SPRM ke atas Mohd Nazlan boleh dilihat sebagai menjejaskan kebebasan mahkamah dan melanggar doktrin pengasingan kuasa dan tidak berperlembagaan, menekankan bahawa sudah ada mekanisme perlembagaan sedia ada dalam Perlembagaan Persekutuan untuk menangani aduan tentang salah laku kehakiman.

Dalam menyokong hakim yang bebas dan berintegriti, Majlis Peguam juga memberi amaran bahawa Malaysia tidak harus menyerah kepada pendekatan mudah dalam mengendalikan “suara-suara tidak bertanggungjawab” yang menggunakan papan kekunci dengan melakukan serangan dalam talian terhadap kebebasan mahkamah.

Memetik laporan Bernama, Cheah berkata orang ramai tidak jelas mengenai siapa yang membuat laporan itu, atau bila laporan seperti itu dibuat.

“Apa yang jelas kepada Majlis Peguam Malaysia ialah tidak sepatutya terdapat pilih kasih oleh pihak berkuasa dalam menangani isu yang sama – dan berdasarkan kepada asas ini, kami mendesak siasatan yang sama dijalankan oleh pihak polis terhadap laporan yang dibuat Nazlan terhadap dakwaan yang dibangkitkan dalam kenyataan yang dikeluarkan Raja Petra Kamarudin dalam blognya, Malaysia Today pada 20 April 2022,” katanya.

Cheah berkata Majlis Peguam Malaysia sedar sepenuhnya bahawa institusi kehakiman tidak berada dalam sebarang kedudukan untuk mengambil langkah bagi melindungi dirinya, dengan melibatkan dirinya dalam perbicaraan oleh media atau mana-mana bentuk kontroversi awam.

“… sebab itulah terdapat satu keperluan untuk Majlis Peguam Malaysia untuk melindungi maruah dan intergriti mahkamah dan institusi kehakiman secara keseluruhannya, memandangkan sifat badan itu yang sentiasa tidak dapat mempertahankan diri daripada kritikan atau tuduhan liar yang dibuat oleh pihak tidak bertanggungjawab,” katanya.

“Kami meminta pendekatan berhati-hati oleh pihak berkuasa kita, dan tidak terpengaruh dengan desakan suara-suara sumbang dibuat oleh jaguh siber,” katanya.

Pada 23 April lepas akhbar ‘The Star’ menyiarkan satu laporan ekskusif yang menyatakan bahawa Ketua Pesuruhjaya SPRM Tan Sri Azam Baki mengesahkan bahawa suruhanjaya itu telah memulakan siasatan terhadap Mohd Nazlan berhubung dakwaan wang yang tidak dapat dijelaskan dalam akaunnya.

Terdahulu, seorang peguam Lim Wei Jiet berkata adalah tidak tepat apabila SPRM mencadangkan bahawa kertas siasatan mesti dibuka secara automatik sebaik sahaja suatu laporan dibuat.

“Undang-undang memperuntukkan pihak berkuasa untuk tidak melayan aduan tidak berasas pada tahap awal supaya tidak membuang masa dan tenaga semua pihak, terutama apabila aduan sebegitu mula-mula timbul daripada seorang blogger yang kontroversi dan tidak berkredibiliti,” katanya.


Covid-19: 346 kematian semalam, 189,657 jalani kuarantin di rumah

Sebanyak 346 pesakit Covid-19 meninggal dunia dalam tempoh 24 jam semalam, menjadikan keseluruhan kematian sejak virus itu mula menular di seluruh Malaysia awal tahun lalu meningkat kepada 22,355 kes, menurut data Kementerian Kesihatan (KKM).

Data daripada COVIDNOW menunjukkan sehingga jam 11.59 malam tadi, daripada jumlah kematian yang direkodkan itu, 105 membabitkan pesakit yang meninggal dunia sebelum dibawa ke hospital atau ‘brought in death’ (BID), menjadikan keseluruhan kes BID sebanyak 4,263 kes.

Dalam tempoh itu juga empat negeri mencatat peningkatan kes kematian.

Kedah merekodkan 82 kes kematian semalam, berbanding 79 kes kelmarin diikuti Johor (59 kes semalam, 46 kes kelmarin); Sarawak (14 kes semalam, 5 kes kelmarin); dan Melaka (4 kes semalam, 2 kes kelmarin).

Selangor walaupun menunjukkan trend penurunan sejak kelmarin, negeri itu masih mencatatkan kes kematian tertinggi sebanyak 94 kes semalam, berbanding 116 kes kelmarin.

Sehingga semalam, lebih 2.04 juta kes positif Covid-19 dilaporkan di seluruh negara sejak awal tahun lalu, namun kini 227,120 kes yang dilaporkan masih aktif, manakalan 1,800,275 kes telah sembuh sepenuhnya.

Daripada jumlah kes aktif itu, 189,657 atau 83.5 peratus pesakit menjalani kuarantin di rumah, 24,296 (10.7 peratus) dirawat di Pusat Kuarantin dan Rawatan Covid-19 (PKRC), manakala 11,933 atau 5.3 peratus pesakit lagi dirawat di hospital di seluruh negara.

Seramai 1,234 pesakit kini dirawat di unit rawatan rapi (ICU) dengan 710 daripadanya memerlukan alat bantuan pernafasan.

Menurut laman web dikendalikan KKM itu, sehingga malam tadi 66.7 peratus daripada populasi keseluruhan di Malaysia menerima sekurang-kurangnya satu dos suntikan vaksin Covid-19, manakala 55.0 peratus atau 17,973,545 individu lagi lengkap divaksin.

Sementara itu, rekod juga menunjukkan 92.7 peratus atau 21,783,871 individu dewasa menerima sekurang-kurangnya satu dos suntikan vaksin, manakala 76.8 peratus lagi lengkap divaksin.

Semalam sahaja 202,298 dos suntikan diberikan membabitkan 62,108 dos pertama dan 140,190 penerima dos kedua, menjadikan keseluruhannya 39,685,414 dos diberikan sehingga malam tadi.

Sementara itu, daripada 11,933 kes aktif yang dirawat di hospital 2,170 kes adalah di Johor, diikuti Selangor (1,834 kes); Sabah (1,338 kes); Sarawak (949 kes); Kelantan (911 kes); dan Perak (854 kes).

Seramai 840 pesakit aktif juga dirawat di hospital di seluruh Kedah; Pulau Pinang (741 kes); Pahang (542 kes); Kuala Lumpur (515 kes); Melaka (351 kes);Terengganu (339 kes); Negeri Sembilan (306 kes); Perlis (164 kes); Putrajaya (70 kes); dan Labuan (sembilan kes).


Kes Bella: TMJ syor tambah baik Akta Kanak-Kanak 2001

Tunku Mahkota Johor Tunku Ismail Sultan Ibrahim berkenan mengemukakan tiga cadangan kepada kerajaan bagi memastikan kes penderaan seperti kes Bella tidak berulang.

Dalam pertemuan dengan Menteri Pembangunan Wanita, Keluarga dan Masyarakat Datuk Seri Rina Harun di Royal Johor Polo Club di sini, baginda bertitah mencadangkan kerajaan agar menambah baik dengan segera undang-undang seperti Akta Kanak-Kanak 2001.

“Ia (penambahbaikan) harus merangkumi aspek pendaftaran pusat jagaan kanak-kanak, akreditasi, penilaian, pembiayaan dan pemantauan.

“Ini untuk memastikan semua pengendali beroperasi secara sah dengan cara pelaksanaan khidmat awam,” titah Tunku Ismail dalam hantaran di laman Facebook hari ini.

Tunku Ismail bertitah Jabatan Kebajikan Masyarakat (JKM) juga perlu melakukan penguatkuasaan dengan mengaudit semua pusat jagaan kanak-kanak sedia ada yang diluluskan, serta menutup segera pusat jagaan kanak-kanak yang tidak berdaftar dengan JKM atau beroperasi secara haram, iaitu pelaksanaannya bermula di Johor.

Tunku Ismail bertitah tindakan undang-undang juga harus diambil terhadap pengusaha atau pemilik mana-mana pertubuhan yang dijalankan secara haram, lapor Bernama.

“Kajian segera juga perlu dibuat mengenai syarat pusat jagaan kanak-kanak bermula di Johor ditauliahkan bersama-sama dengan garis panduan daripada UNICEF dan institusi-institusi bebas lain.

“Hasil kajian tersebut akan didedahkan kepada umum. Saya akan memastikan cadangan penambahbaikan ini diambil serius dan dilaksana segera,” titah baginda.

Terdahulu pertemuan itu turut disertai Che’ Puan Besar Khaleeda Bustamam, Wakil UNICEF ke Malaysia Amanda Bissex dan Pengerusi Jawatankuasa Pembangunan Wanita, Keluarga dan Masyarakat negeri Khairin Nisa Ismail.

Kes Bella meraih perhatian masyarakat sejak tular di media sosial tahun lepas, selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan.

Susulan itu, pengasas Rumah Bonda Siti Bainun Ahd Razali, 30, didakwa atas dua pertuduhan mengabaikan serta mendera remaja berusia 13 tahun itu sehingga menyebabkan mangsa mengalami kecederaan fizikal dan emosi di sebuah kondominium di Wangsa Maju di sini antara Februari dan Jun 2021.


Ringgit kekal dalam jajaran 4.71, bursa semakin pulih

Ringgit kekal dalam jajaran 4.71 berbanding satu dolar Amerika Syarikat (AS) ketika urus niaga ditutup jam 6 petang ini (Selasa, 18 Oktober 2022) berbanding kadar penutup semalam.

Ketika ditutup jam 6 petang tadi, nilai ringgit berada pada 4.7145 berbanding satu dolar AS. Ketika ditutup semalam (Isnin) mata wang tempatan jatuh kepada 4.7150, berbanding 4.7025 pada Jumaat minggu lalu.

Kenaikan sedikit nilai ringgit itu dikatakan dipengaruhi oleh kelemahan sementara nilai AS, selain mata wang tempatan disokong berita bahawa Bank of England akan melanjutkan program pembelian bon kecemasannya.

Yuan China juga dikatakan stabil kerana Bank Rakyat China telah menetapkan yuan dalam julat yang ketat.

Sementara itu, FBM KLCI meneruskan kenaikan berturut-turut tiga hari, berakhir pada paras tertinggi hari ini di belakang dorongan besar-besaran pada jam terakhir dagangan.

Pada jam 5 petang, indeks 30 saham adalah 1.02 peratus atau 14.09 mata lebih tinggi untuk berakhir pada 1,400.36.

Keluasan pasaran keseluruhan adalah positif dengan kaunter untung mengatasi kaunter rugi iaitu 566 berbanding 272, manakala 368 kaunter tidak berubah.

Jumlah dagangan mencecah 2.4 bilion unit bernilai RM1.71 bilion.

Peniaga berkata sokongan belian dalam indeks wajaran tinggi terpilih pada saat-saat akhir menyebabkan indeks utama ditutup tinggi dengan ketara hari ini sejajar dengan pasaran serantau.


Rosmah rindukan Najib

Mummy rindu Daddy di sisi, kata Nooryana Najwa merujuk kepada ibunya Datin Seri Rosmah Mansor dan bapanya, Datuk Seri Najib Razak.

Dalam kiriman Instagram, Nooryana berkata dia cuba menemani Rosmah sebaik mungkin, demi mengubat rindunya dengan kekosongan di rumah.

“Daddy tidak ada di sisi kami, tidak di rumah lagi kini.

“Saya cuba menemani Mummy sebanyak mungkin, mengubati rindunya dengan kekosongan di rumah…adakalanya waktu tidur juga supaya katil di sebelah Mummy tidak rasa kosong sangat,” tulisnya di Instagram.

Dia berkata ibunya seorang isteri yang sangat merindui suara, gelak tawa, keceriaan, (dan mempunyai) suami di sisi.

“(Dia) kini memikul tanggungjawab ketua rumah kami buat sementara waktu, dan pada masa sama juga memperjuangkan keadilan buat dirinya.

“Seorang nenda yang sentiasa cuba memikirkan bagaimana menjawab soalan cucunya apabila ditanya “di mana atuk?”

“Seorang yang memahami perjuangan dan laungan Bossku, sentiasa berada di sisinya sepanjang masa ini, waktu suka dan dukanya.

Menurutnya mereka akan terus mendoakan kesihatan dan kebebasan Najib agar Najib mendapat keamanan dan ketenteraman di hari tuanya.

Pada 23 Ogos lalu, Mahkamah Persekutuan menolak rayuan Najib untuk membatalkan sabitan hukuman penjara 12 tahun dan denda RM210 juta, setelah didapati bersalah terhadap tujuh pertuduhan membabitkan RM42 juta dana SRC International Sdn Bhd (BHD).

Panel lima hakim kanan yang bersidang diketuai Ketua Hakim Negara Tun Tengku Maimun Tuan Mat, membuat keputusan sebulat suara menolak rayuan yang difailkan Najib, setelah Mahkamah Rayuan pada 8 Disember 2021 menolak rayuannya.

Bekas Perdana Menteri dan mantan Presiden UMNO itu kini menjalani hukuman penjara 12 tahun di Penjara Kajang.


Lapan maut, 6 hilang hujan lebat di kota metropolitan Korea Selatan

Sekurang-kurangnya lapan terkorban dan enam lagi hilang akibat hujan lebat semalaman paling buruk dalam tempoh 80 tahun, yang melanda wilayah metropolitan Korea Selatan, kata Ibu Pejabat Pencegahan Bencana dan Keselamatan Pusat pada Selasa (9 Ogos 2022).

Hujan melebihi 100 milimeter sejam melanda ibu kota Seoul, bandar pelabuhan barat Incheon dan wilayah Gyeonggi, yang bersebelahan dengan Seoul, pada Isnin malam, menjadikan jalan raya seperti sungai, menenggelamkan kenderaan dan membanjiri stesen metro.

Para penumpang kembali bekerja pada Selasa selepas kru pembersihan bekerja sepanjang malam, tetapi terdapat kebimbangan mengenai kerosakan selanjutnya kerana hujan lebat diramalkan untuk hari kedua berturut-turut.

Pentadbiran meteorologi Korea Selatan mengeluarkan amaran hujan lebat di seluruh ibu negara dan kawasan metropolitan yang dihuni 26 juta penduduk, serta sebahagian wilayah Gangwon dan Chungcheong.

Agensi itu dalam satu kenyataan berkata mereka menjangkakan hujan lebat di wilayah tengah Korea Selatan akan berterusan sehingga sekurang-kurangnya Rabu.

Pegawai berkata sehingga tengah hari Selasa enam orang hilang setakat tengah hari Selasa, kerana imej yang dikongsi di media sosial menunjukkan orang ramai mengharungi air separas pinggang, stesen metro melimpah, dan kereta separuh tenggelam di daerah Gangnam yang mewah.

“Saya berada berhampiran stesen Gangnam malam tadi apabila hujan semakin lebat, dengan guruh dan kilat menyambar setiap 30 saat,” kata Lee Dongha, seorang pekerja pejabat.

“Tiba-tiba, bas, stesen kereta api bawah tanah dan jalan-jalan ditenggelami air, dan ketika itulah saya dengan cepat memutuskan untuk menempah penginapan kerana saya tidak mahu tiada tempat untuk pergi.”

Menurut laporan tempatan, tiga orang, termasuk seorang remaja 13 tahun, di daerah Gwanak di selatan Seoul maut selepas separuh flat bawah tanah mereka ditenggelami banjir.

Seorang lagi wanita lemas di rumahnya di daerah Dongjak berhampiran, manakala seorang pekerja sektor awam maut terkena renjatan elektrik, menurut kementerian dalam negeri.

Tiga orang ditemui mati dalam serpihan stesen bas dan tanah runtuh di bandar Gwangju berhampiran.

Presiden Yoon Suk-yeol, mengarahkan pemindahan penduduk dari kawasan berisiko tinggi. – Agensi